**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΕΠΙΤΡΟΠΗ ΒΙΒΛΙΟΘΗΚΗΣ ΤΗΣ ΒΟΥΛΗΣ,**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ ΚΑΙ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Μαρτίου 2017, ημέρα Τετάρτη και ώρα 11.15΄, συνήλθαν σε κοινή συνεδρίαση (Αίθουσα Γερουσίας του Μεγάρου της Βουλής) η Επιτροπή Βιβλιοθήκης της Βουλής, η Διαρκής Επιτροπή Μορφωτικών Υποθέσεων και η Ειδική Μόνιμη Επιτροπή Ελληνισμού της Διασποράς, υπό την προεδρία του Προέδρου της Επιτροπής Βιβλιοθήκης της Βουλής, κ. Γεωργίου Πάντζα, με θέμα ημερήσιας διάταξης: «Η συνεργασία της Βιβλιοθήκης της Βουλής των Ελλήνων με τη Βιβλιοθήκη της Ιεράς Θεολογικής Σχολής της Χάλκης - Αναδιοργάνωση, καταγραφή και δημοσιοποίηση των τεκμηρίων της Βιβλιοθήκης της Ιεράς Θεολογικής Σχολής της Χάλκης».

Στην κοινή συνεδρίαση των Επιτροπών παρέστησαν ο Υπουργός Ναυτιλίας και Νησιωτικής Πολιτικής, κ. Παναγιώτης Κουρουμπλής, ο Υφυπουργός Εξωτερικών, κ. Ιωάννης Αμανατίδης, αρμόδιος για θέματα Εκκλησιαστικής Διπλωματίας, ο Υφυπουργός Εξωτερικών, κ. Τέρενς Κουίκ, αρμόδιος για θέματα Απόδημου Ελληνισμού, ο Σεβασμιώτατος Μητροπολίτης Προύσης και Ηγούμενος της Ιεράς Μονής Αγίας Τριάδος Χάλκης, κ.κ. Ελπιδοφόρος, ο Υπεύθυνος της Βιβλιοθήκης της Ιεράς Θεολογικής Σχολής της Χάλκης, Πανοσιολογιώτατος Αρχιμανδρίτης, κ. Καισάριος Χρόνης, ο Πρέσβης ε.τ. και Διπλωματικός Σύμβουλος του Προέδρου της Βουλής των Ελλήνων, κ. Σπύρος Θεοχαρόπουλος, ο Προϊστάμενος του Ιστορικού και Παλαιογραφικού Αρχείου του Μορφωτικού Ιδρύματος της Εθνικής Τραπέζης, κ. Αγαμέμνων Τσελίκας, η Προϊσταμένη της Διεύθυνσης της Βιβλιοθήκης της Βουλής, κυρία Ελένη Δρούλια, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών και Πρόεδρος της Επιτροπής Βιβλιοθήκης της Βουλής, κ. Γεώργιος Πάντζας, αφού διαπίστωσε την ύπαρξη απαρτίας, έκανε την α΄ ανάγνωση του καταλόγου των μελών των Επιτροπών.

Από την Επιτροπή Βιβλιοθήκης της Βουλής παρόντες ήταν οι Βουλευτές κ.κ.: Αθανασίου Αθανάσιος (Νάσος), Λιβανίου Ζωή, Πάλλης Γεώργιος, Πάντζας Γεώργιος, Καματερός Ηλίας, Κουκοδήμος Κωνσταντίνος, Κόνσολας Εμμανουήλ (Μάνος), Κωνσταντόπουλος Δημήτριος, Βλάχου Σωτηρία, Τάσσος Σταύρος, Καμμένος Δημήτριος, Μεγαλοοικονόμου Θεοδώρα και Μαυρωτάς Γεώργιος.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γεώργιος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γάκης Δημήτριος, Δουζίνας Κωνσταντίνος, Μπαλτάς Αριστείδης, Εμμανουηλίδης Δημήτρης, Ζεϊμπέκ Χουσεϊν, Θηβαίος Νικόλαος, Σιμορέλης Χρήστος, Κατσαβριά Χρυσούλα, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Κουτσούμπας Ανδρέας, Μαρτίνου Γεωργία, Στύλιος Γεώργιος, Κεφαλίδου Χαρά, Κεγκέρογλου Βασίλειος, Γρέγος Αντώνιος, Ηλιόπουλος Παναγιώτης, Κατσίκης Κωνσταντίνος και Μεγαλομύστακας Αναστάσιος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.: Δέδες Ιωάννης, Θραψανιώτης Εμμανουήλ, Καββαδία Ιωαννέτα (Αννέτα), Καραγιάννης Ιωάννης, Καραναστάσης Απόστολος, Παπαδόπουλος Νικόλαος, Ντζιμάνης Γεώργιος, Ρίζος Δημήτριος, Ριζούλης Ανδρέας, Σκουρολιάκος Παναγιώτης (Πάνος), Σταματάκη Ελένη, Τελιγιορίδου Ολυμπία, Τριανταφυλλίδης Αλέξανδρος, Τριανταφύλλου Μαρία, Αναστασιάδης Σάββας, Αντωνιάδης Ιωάννης, Δαβάκης Αθανάσιος, Καρασμάνης Γεώργιος, Μπουκώρος Χρήστος, Κυριαζίδης Δημήτριος, Μίχος Νικόλαος και Κατσιαντώνης Γεώργιος.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Κυρίες και κύριοι συνάδελφοι, καλημέρα σας. Θα ήθελα να ευχαριστήσω τους προσκεκλημένους μας για την παρουσία τους στη σημερινή κοινή συνεδρίαση των Επιτροπών μας.

Είναι ιδιαίτερη τιμή για όλους μας να φιλοξενούμε τον Σεβασμιώτατο Μητροπολίτη Προύσης και Ηγούμενο της Ιεράς Μονής Αγίας Τριάδος Χάλκης, κ.κ. Ελπιδοφόρο, ενός ιστορικού τόπου από τον οποίο απορρέει έντονα και αδιάκοπα στο πέρας των αιώνων το πολιτιστικό και θεολογικό στοιχείο. Ενός μαρτυρικού τόπου, ενός ιστορικού μνημείου της παγκόσμιας πολιτιστικής κληρονομιάς, που και σήμερα απασχολεί τη διεθνή κοινότητα, αναφορικά με την επαναλειτουργία της Θεολογικής Σχολής της Χάλκης.

Θα ήθελα να ευχαριστήσω για την παρουσία τους στη σημερινή μας συνεδρίαση τον Υπουργό Ναυτιλίας και Νησιωτικής Πολιτικής, κ. Παναγιώτη Κουρουμπλή, τον Υφυπουργό Εξωτερικών, κ. Ιωάννη Αμανατίδη, αρμόδιο για θέματα Εκκλησιαστικής Διπλωματίας και τον Υφυπουργό Εξωτερικών, κ. Τέρενς Κουίκ, αρμόδιο για θέματα Απόδημου Ελληνισμού.

Επίσης, θα ήθελα να ευχαριστήσω για την παρουσία τους τον Πανοσιολογιώτατο Αρχιμανδρίτη, κ. Καισάριο Χρόνη, Υπεύθυνο της Βιβλιοθήκης της Ιεράς Θεολογικής Σχολής της Χάλκης, τον Προϊστάμενο του Ιστορικού και Παλαιογραφικού Αρχείου του Μορφωτικού Ιδρύματος της Εθνικής Τραπέζης, κ. Αγαμέμνονα Τσελίκα, την Προϊσταμένη της Διεύθυνσης της Βιβλιοθήκης της Βουλής, κυρία Ελένη Δρούλια, τον Υπεύθυνο της Βιβλιοθήκης της Αρχιεπισκοπής Αθηνών, κ. Σεβαστιανό Ανδρεάδη, καθώς και τον Πρέσβη ε.τ. και Διπλωματικό Σύμβουλο του Προέδρου της Βουλής των Ελλήνων, κ. Σπύρο Θεοχαρόπουλο.

Κυρίες και κύριοι Βουλευτές, συνεδριάζουμε σήμερα, προκειμένου να αναδείξουμε μια μεγάλη πρωτοβουλία της Βουλής των Ελλήνων, που, από το 2014, μέσω της Βιβλιοθήκης της, ξεκίνησε μια πολύ σημαντική συνεργασία με την Ιερά Θεολογική Σχολή Αγίας Τριάδος Χάλκης. Σκοπός του έργου ήταν και είναι η αποκατάσταση, η αναδιοργάνωση και η ανάδειξη του βιβλιακού πλούτου και των τεκμηρίων πολιτισμού, που απόκεινται στους χώρους της, σύμφωνα με τα διεθνή πρότυπα και τις δυνατότητες, που προσφέρουν οι καινούργιες τεχνολογίες.

Επίσης, να σας πω ότι, το αντικείμενο της σημερινής συνεδρίασης αφορά στην πρώτη επί της ουσίας συνεργασία, πέραν της ελληνικής επικράτειας, της Βιβλιοθήκης της Βουλής των Ελλήνων σε αυτό το πεδίο, σε ένα χώρο που θεωρείται ότι κατέχει μια από τις πλουσιότερες συλλογές στον κόσμο σε παλαίτυπα και σπάνια βιβλία.

Όπως έχουμε αποφασίσει ομόφωνα στην Επιτροπή Βιβλιοθήκης της Βουλής, στόχος μας είναι να επιδιώξουμε να αναδείξουμε τον πλούτο της Βιβλιοθήκης στο αρχειακό της υλικό, καθώς και να προχωρήσουμε σε δράσεις εξωστρέφειας, αναφορικά με το έργο της Βιβλιοθήκης, τόσο εντός όσο και εκτός Κοινοβουλίου. Αυτός ο σχεδιασμός αποτελεί προτεραιότητα και για τον Πρόεδρο της Βουλής των Ελλήνων, κ. Νικόλαο Βούτση, ενώ έχουμε και την πλήρη στήριξη του Γενικού Γραμματέα της Βουλής, κ. Κώστα Αθανασίου.

Με αυτά, λοιπόν, προτείνω να μπούμε στην ουσία και να δώσουμε πρώτα τον λόγο στον Σεβασμιώτατο Μητροπολίτη Προύσης και Ηγούμενο της Ιεράς Μονής Αγίας Τριάδος Χάλκης, κ.κ. Ελπιδοφόρο, να ακολουθήσουν ο Υπουργός Ναυτιλίας και Νησιωτικής Πολιτικής, κ. Παναγιώτης Κουρουμπλής, ο Υφυπουργός Εξωτερικών, κ. Ιωάννης Αμανατίδης, αρμόδιος για θέματα Εκκλησιαστικής Διπλωματίας, ο Υφυπουργός Εξωτερικών, κ. Τέρενς Κουίκ, αρμόδιος για θέματα Απόδημου Ελληνισμού, η Προϊσταμένη της Βιβλιοθήκης της Βουλής, κυρία Ελένη Δρούλια και, τέλος, ο Προϊστάμενος του Ιστορικού και Παλαιογραφικού Αρχείου του Μορφωτικού Ιδρύματος της Εθνικής Τραπέζης, κ. Αγαμέμνων Τσελίκας, προκειμένου να μας παρουσιάσουν το έργο αυτής της συνεργασίας. Σας ευχαριστώ πολύ.

Τον λόγο έχει ο Σεβασμιώτατος Μητροπολίτης Προύσης, κ.κ. Ελπιδοφόρος.

ΣΕΒΑΣΜΙΩΤΑΤΟΣ ΜΗΤΡΟΠΟΛΙΤΗΣ ΠΡΟΥΣΗΣ, κ.κ. ΕΛΠΙΔΟΦΟΡΟΣ (Ηγούμενος της Ιεράς Μονής Αγίας Τριάδος Χάλκης): Σας ευχαριστώ πολύ, κ. Πρόεδρε. Εξοχότατοι κύριοι Υπουργοί, αξιότιμοι κυρίες και κύριοι Βουλευτές, κυρίες και κύριοι, είναι ιδιαίτερη τιμή για εμένα να μου δίνεται η ευκαιρία να σας απευθύνομαι και, μάλιστα, υπό την ιδιότητά μου, ως Ηγουμένου της Θεολογικής Σχολής της Χάλκης, διότι το σημερινό θέμα, δηλαδή, η αξιοποίηση του εθνικού πλούτου, που διαθέτει η Βιβλιοθήκη μας, είναι πάρα πολύ σημαντικό και δεν είναι ανεξάρτητο από την κύρια και γενικότερη επιδίωξή μας για την επαναλειτουργία της Θεολογικής Σχολής της Χάλκης.

Είναι γνωστό ότι η Τουρκία για λόγους, τους οποίους εκείνη γνωρίζει μόνο, δεν επέτρεψε μέχρι σήμερα την επαναλειτουργία της Θεολογικής μας Σχολής. Εμείς αποφασίσαμε ότι δεν μπορούσαμε πλέον να καθόμαστε με σταυρωμένα τα χέρια και να περιμένουμε πότε θα ευδοκήσει η κυβέρνηση του κράτους μας - εννοώ την Τουρκία - να αποφασίσει ότι πρέπει να αποκατασταθεί αυτή η αδικία και να επαναλειτουργήσει η Σχολή και πήραμε το θέμα στα χέρια μας και είπαμε ότι εμείς θα επαναλειτουργήσουμε τη Σχολή, εμείς θα την ανοίξουμε με τρόπους διαφορετικούς, με τρόπους σύννομους, ασφαλώς δεν θα παραβιάσουμε το νόμο του κράτους, στο οποίο διαβιούμε, άλλα θα κοιτάξουμε να προβάλουμε με θετικό και δημιουργικό τρόπο τον πλούτο, τον οποίο διαθέτουμε.

Με αυτόν τον έμμεσο τρόπο της προβολής της αξίας και των δυνατοτήτων της Θεολογικής Σχολής της Χάλκης να θέσουμε έμμεσα, αλλά με μεγάλη σαφήνεια και με την ίδια ευθύτητα και τον ίδιο δυναμισμό την ανάγκη αυτή η Θεολογική Σχολή να επαναλειτουργήσει, γιατί είναι δικαίωμά μας, ως πολιτών της Τουρκικής Δημοκρατίας, δικαίωμα ανθρώπινο, δικαίωμα θρησκευτικό, ώστε να μπορούμε να επιμορφώσουμε τους δικούς μας κληρικούς, όπως το κάνει κάθε θρησκεία, όπως το κάνει κάθε Εκκλησία, όπως το κάνει κάθε χριστιανικός οργανισμός.

Έτσι και εμείς, μέσα σε αυτά τα πλαίσια της δημιουργικής, επιθετικής δραστηριότητας, αποφασίσαμε να αξιοποιήσουμε και να προβάλουμε τη Βιβλιοθήκη μας. Μια Βιβλιοθήκη, η οποία ιδρύθηκε με χειρόγραφα του 9ου αιώνα από τον ιδρυτή της Μόνης μας, τον Μέγα Πατριάρχη Φώτιο και συνεχίζει, τροφοδοτούμενη με τις διαθήκες Πατριαρχών και Αρχιερέων, όλους αυτούς τους αιώνες και φτάσαμε σήμερα να έχουμε αυτόν τον πλούτο στα χέρια μας, ο οποίος, όμως, πρέπει, όπως λέει και το Ευαγγέλιο, να μπαίνει σε καινούργιους ασκούς.

Να μπει, δηλαδή, στα σύγχρονα πλαίσια αξιοποίησης και οργάνωσης. Μέσα σε αυτά τα πλαίσια, ασφαλώς, απευθυνθήκαμε στη Βιβλιοθήκη της Βουλής των Ελλήνων, η οποία είναι μια Βιβλιοθήκη πρότυπο από άποψη οργάνωσης και αξιοποίησης του βιβλιακού και έντυπου πλούτου του έθνους και, επειδή η Θεολογική Σχολή της Χάλκης και γενικότερα τα θέματα του πολιτισμού είναι εθνικά θέματα, είναι για εμένα τιμή να βλέπω ότι η εθνική αντιπροσωπεία, εδώ, στη Βουλή είναι ενωμένη στο θέμα αυτό. Αυτό μας τιμά και μας δίνει μεγάλη δύναμη. Ευχαριστώ τους πρωτεργάτες αυτής της προσπάθειας. Για ιστορικούς λόγους οφείλω να αναφέρω ότι το Μνημόνιο Συνεργασίας, μεταξύ της Βουλής των Ελλήνων και της Θεολογικής Σχολής της Χάλκης, υπεγράφη από τον τότε Πρόεδρο της Βουλής των Ελλήνων, κ. Ευάγγελο Μεϊμαράκη και τον Μητροπολίτη Δέρκων Κωνσταντινούπολης, τον Ιανουάριο του 2015, και έκτοτε συνεχίζεται με μεγάλο ζήλο και με μεγάλη προσπάθεια.

Χαίρομαι που βλέπω εδώ τη Προϊσταμένη της Διεύθυνσης της Βιβλιοθήκης της Βουλής, καθώς και τους νέους και τις νέες, που ήρθαν στα πλαίσια αυτής της συνεργασίας και δούλεψαν με πολύ αγάπη, με πολύ μεράκι στη Βιβλιοθήκη μας.

Επίσης, θα ήθελα να ευχαριστήσω τον κ. Αγαμέμνονα Τσελίκα, ο οποίος, πραγματικά, με τους συνεργάτες και τις συνεργάτιδες του έκαναν ένα μικρό θαύμα, αξιοποιώντας και ψηφιοποιώντας το αρχείο της Θεολογικής Σχολής της Χάλκης. Σας ευχαριστώ όλους για την παρουσία σας και είμαι έτοιμος να απαντήσω σε τυχόν απορίες, που θα έχετε αργότερα. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Σεβασμιώτατε, σας ευχαριστούμε πολύ.

Τον λόγο έχει ο κ. Κουρουμπλής, Υπουργός Ναυτιλίας και Νησιωτικής Πολιτικής.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, κύριοι Υπουργοί, κυρίες και κύριοι συνάδελφοι, θέλω να χαιρετίσω την πρωτοβουλία των τριών Επιτροπών για την οργάνωση μιας τόσο ενδιαφέρουσας συνάντησης. Δύο πνευματικά κέντρα, η Βιβλιοθήκη της Βουλής και η ιστορική Βιβλιοθήκη της Σχολής της Χάλκης, είναι δύο φορείς, που ενώνουν μια ιστορική διαδρομή του έθνους.

Χαίρομαι, ιδιαιτέρως, γιατί σήμερα εδώ μας τιμά με την παρουσία του ο προλαλήσας, Σεβασμιώτατος Μητροπολίτης Προύσης, κ.κ. Ελπιδοφόρος, μια εξέχουσα φυσιογνωμία της ορθόδοξης εκκλησίας. Η συζήτηση πάνω σε ένα τόσο κρίσιμο ζήτημα έχει ένα ιδιαίτερο ενδιαφέρον και είναι από τις πρωτοβουλίες που φέρνουν πιο κοντά τις προσπάθειες, ώστε, επιτέλους, κάποια στιγμή να γίνει κατανοητό στη φίλη χώρα ότι είναι και προς όφελος της ιδίας να ανοίξει και να λειτουργήσει η Σχολή της Χάλκης.

Με αυτές τις σκέψεις θέλω να ευχαριστήσω τους τρείς Προέδρους των Επιτροπών, που πήραν αυτή την πρωτοβουλία, όπως να ευχαριστήσω και τον Σεβασμιώτατο Μητροπολίτη με τους συνεργάτες του, που είναι σήμερα εδώ.

Επίσης, να ευχαριστήσω την Προϊσταμένη της Διεύθυνσης της Βιβλιοθήκης της Βουλής και όλους όσους συνέβαλαν στη ψηφιοποίηση της Βιβλιοθήκης της Χάλκης. Είναι προσπάθειες μεστές από ενδιαφέρον πνευματικό και αγάπη, αλλά και από ευθύνη που πρέπει να εκδηλώνεται από όλους μας συλλογικά, γιατί είναι ζητήματα, που μας ενώνουν όλους. Είναι μια υπόθεση, που αφορά και το παρόν και το μέλλον του τόπου. Σας ευχαριστώ και καλή συνέχεια.

ΓΕΩΡΓΙΟΣ ΠΑΝΤΖΑΣ: (Προεδρεύων των Επιτροπών – Πρόεδρος της Επιτροπής Βιβλιοθήκης της Βουλής): Ευχαριστούμε πολύ, κ. Υπουργέ.

Τον λόγο έχει ο Υφυπουργός Εξωτερικών, κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Ευχαριστώ πολύ, κύριε Πρόεδρε. Κύριοι Πρόεδροι των Επιτροπών, κύριοι Υπουργοί, κυρίες και κύριοι συνάδελφοι, Σεβασμιώτατε Μητροπολίτη Προύσης, κ.κ. Ελπιδοφόρε, Θεοφιλέστατε, υψηλοί καλεσμένοι, επιτρέψτε μου να εκφράσω και εγώ με τη σειρά μου τη χαρά που πραγματοποιείται αυτή η κοινή συνεδρίαση. Πρόκειται για ένα εγχείρημα, που, μετά από διάφορες συζητήσεις, διαβουλεύσεις και υπογραφές, έχει πάρει σάρκα και οστά και συνεχίζει. Δράττομαι της ευκαιρίας, γιατί αυτή η συνεδρίαση δίνει το βήμα, έτσι ώστε να αναδειχθεί το τι είναι η Ιερά Θεολογική Σχολή της Χάλκης, τι έργο επιτελεί και γιατί έχει μεγάλη αξία και σημασία η λειτουργία της.

Στην τοποθέτησή μου θα πω δύο - τρία στοιχεία για την ίδρυση της Σχολής και πώς συνεχίζεται η προσπάθεια και τι επιζητούμε από εδώ και μετά. Η Ιερά Θεολογική Σχολή της Χάλκης ιδρύθηκε το 1844 στην Πριγκηπόννησο. Όσοι δεν την έχετε επισκεφθεί, θα σας παρότρυνα να την επισκεφθείτε. Γνωρίζω ότι, οι περισσότεροι από εσάς έχετε πάει και έχετε ιδία άποψη για το τι συντελείται εκεί. Από τον Πατριάρχη Γερμανό Δ΄ έχει επιτελέσει ουσιαστικό ρόλο στην ανάπτυξη και διάδοση του οικουμενικού μηνύματος της Ανατολικής Ορθόδοξης Εκκλησίας. Ήταν πάντοτε διαφωτιστική και διαχρονική, όπως και επίκαιρη, ανταποκρινόμενη στις προκλήσεις και τα πνευματικά ερωτήματα που ανακύπτουν κατά καιρούς.

Στους κόλπους της Ιεράς Θεολογικής Σχολής της Χάλκης γαλουχήθηκαν υψηλότατες προσωπικότητες της Ορθόδοξης Εκκλησίας, όπως η Αυτού Θεοτάτη Παναγιότητα, ο Οικουμενικός Πατριάρχης, κ.κ. Βαρθολομαίος, αλλά και δεκάδες διαπρεπείς ιεράρχες πανεπιστημιακής εκπαίδευσης στην Ελλάδα και το εξωτερικό.

Στο πνεύμα των αρχαίων εκκλησιαστικών και θεολογικών σχολών της Αλεξάνδρειας, της Αντιόχειας και της Κωνσταντινούπολης, προσέλκυσε πλήθος σπουδαστών από όλο τον κόσμο. Επιτρέψτε μου να πω ότι, λειτούργησε σαν ένας πραγματικός φάρος ειρήνης, αισιοδοξίας και γαλήνης. Στο πνευματικό και εκπαιδευτικό και κοινωνικό έργο η Σχολή δεν θα μπορούσε παρά να στηριχτεί στην άντληση πνευματικών πόρων από το υλικό της Βιβλιοθήκης της, το οποίο με τη σειρά του αποτελεί κιβωτό σοφίας ιεραρχών, θεολόγων, λογίων, ιστορικών, προγόνων ή σύγχρονων, που έχει προσφερθεί προς όφελος τόσο των σπουδαστών όσο και της οικουμενικής κοινότητας.

Σημειωτέον ότι, η Βιβλιοθήκη της Σχολής προϋπήρχε για αιώνες πριν τη σύσταση της τελευταίας, εμπλουτίζοντας το υλικό της, καθώς, ήδη, από τα μέσα του 16ου αιώνα, ο Πατριάρχης Μητροφάνης ο Γ΄ την εμπνεύστηκε και εμφύσησε πνοή στη δράση της.

Δεδομένου ότι, πρόκειται για ένα τεράστιο όγκο τόμων και βιβλίων, ο οποίος συσσωρεύτηκε, βέβαια, από τους αιώνες λειτουργίας της Βιβλιοθήκης, οι σύγχρονες απαιτήσεις έδειξαν την ανάγκη συγκέντρωσης και καταγραφής του αρχικά διάσπαρτου υλικού. Πρόκειται για υλικό, το οποίο προήλθε από πολλές πηγές, κυρίως από δωρεές και ιδιωτικές συλλογές, που μετά την ενοποίησή του επιβεβαιώνει ότι η Βιβλιοθήκη της Σχολής είναι μια από τις πιο πλούσιες παγκοσμίως σε παλαίτυπα και σπάνια βιβλία.

Ειδικά στη Μονή της Αγίας Τριάδας έχουν καταγραφεί και ψηφιοποιηθεί περίπου 90.000 τόμοι, κυρίως βιβλία του 18ου και 19ου αιώνα, παλαίτυπα του 16ου αιώνα, αλλά και πάνω από 900 τίτλοι ελληνόγλωσσων και ξενόγλωσσων περιοδικών. Ο πλούτος αυτός αφορά όχι μόνο σε θέματα, όπως θα πίστευε κανείς, εκκλησιαστικής ιστορίας και θεολογίας, αλλά και σε έργα φιλοσοφίας, νομικής, ρητορικής, αρχαιολογίας, γεωγραφίας, μουσικής και λογοτεχνίας.

Αντιλαμβανόμαστε, λοιπόν, ότι, πρόκειται για ένα εξαιρετικά σημαντικό έργο, το οποίο, επιτρέψτε μου να πω, επέτυχε, κατά τη διάρκεια της Ηγουμενίας του, ο Σεβασμιώτατος Μητροπολίτης Προύσης, κ.κ. Ελπιδοφόρος, με την πολύτιμη, όμως, συνεισφορά στελεχών της Βιβλιοθήκης της Βουλής των Ελλήνων, αλλά και με επιστημονικό προσωπικό από το Μορφωτικό Ίδρυμα της Εθνικής Τραπέζης, με την Ανώτατη Εκκλησιαστική Ακαδημία Θεσσαλονίκης, καθώς και με μεμονωμένους εθελοντές φοιτητές ή και εταιρικούς φορείς, τα ονόματα των οποίων είναι, ήδη, γνωστά και, βέβαια, από αυτό το βήμα θα ήθελα να τους ευχαριστήσω όλους.

Αναγνωρίζοντας την σπουδαιότητα του συγκεκριμένου πλούτου, επιφανή στελέχη της Βιβλιοθήκης της Βουλής των Ελλήνων, με επικεφαλής την κυρία Ελένη Δρούλια, επισκέφτηκαν το Οικουμενικό Πατριαρχείο, συναντήθηκαν με τους φορείς της Βιβλιοθήκης της Σχολής και, βέβαια, αυτή τη στιγμή έχουν οδηγήσει στο σημερινό ευτυχές αποτέλεσμα της συνεργασίας, που έχει ξεκινήσει από το 2014. Η επιτυχής καταλογογράφηση και ψηφιοποίηση της Βιβλιοθήκης της Χάλκης είναι ένα πρώτο σημαντικό βήμα, όπως και η ανταπόκριση του Ιδρύματος στις απαιτήσεις της εποχής και η ανάδειξή του σε Σύγχρονο Παγκόσμιο Κέντρο Έρευνας, όπως οφείλει να είναι ο χώρος, όπου χτυπάει η καρδιά της Οικουμενικής Ορθόδοξης Κοινότητας. Παράλληλα, αυτό ανοίγει το δρόμο για περαιτέρω συνεργασίες και δημιουργικές πρωτοβουλίες.

Κάτω και μέσα από αυτό το πρίσμα θα πρέπει να ειδωθεί ο εποικοδομητικός διάλογος με τη Βιβλιοθήκη της Βουλής των Ελλήνων και λοιπούς, βέβαια, φορείς στην Ελλάδα, αλλά και συνεργασίες που έχουν προτείνει ιδρύματα άλλων χωρών, όπως, καθ’ όσων γνωρίζω, Σεβασμιώτατε, η Κρατική Βιβλιοθήκη της Γερμανίας, προκειμένου για εργασία συντήρησης εκκλησιαστικών βιβλίων και τεκμηρίων.

Τέλος, δεν θα πρέπει να παραβλέπεται το ζωηρό ενδιαφέρον, που επιδεικνύεται από ερευνητές από όλο τον κόσμο, που επισκέπτονται τη Βιβλιοθήκη, δεδομένου ότι αυτή είναι ανοιχτή για το κοινό και, φυσικά, το ενδιαφέρον, που εκφράζει ο κόσμος σε σελίδες κοινωνικής και άλλης δικτύωσης.

Είναι, λοιπόν, σαφές ότι, με το διάλογο που επιχειρούμε σήμερα και τις συνεργασίες που προσφέρουμε στη Βιβλιοθήκη της Ιεράς Θεολογικής Σχολής Χάλκης, δίνουμε διέξοδο στην εξωστρέφεια και την παραγωγή πολιτισμού, που είναι έμφυτα στοιχεία στη Σχολή και αναζητούν αποδέκτες. Ελπίζουμε ότι, σύντομα και η Τουρκία, ως τέτοιος αποδέκτης, ουσιαστικά ο κύριος αποδέκτης των εκκλήσεων της Σχολής και της Βιβλιοθήκης της για εξωστρέφεια και παραγωγή πολιτισμού, θα τείνει ευήκοον ους προς τους διακόνους της, επιτρέποντας, επιτέλους, την αναμενόμενη υποσχεθείσα και απαραίτητη ομαλή λειτουργία της.

Στο πνεύμα αυτό η σημερινή ανάδειξη του ρόλου και του έργου, που γίνεται, όπως και η σημασία της Σχολής της Χάλκης, νομίζω ότι, βοηθά πάρα πολύ στην ευόδωση, τελικά, τη θετική εξέλιξη στο αίτημα αυτό, το οποίο υπάρχει εδώ και πάρα πολλά χρόνια. Σας ευχαριστώ πολύ.

Σεβασμιώτατατε, θεώρησα απαραίτητο να τονίσω με τα λόγια μου αυτά τη σημασία που δίνει εδώ η δική σας παρουσία, η οποία με χαροποιεί ιδιαίτερα. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Σας ευχαριστούμε πολύ.

Τον λόγο έχει ο κ. Κουίκ.

ΤΕΡΕΝΣ ΣΠΕΝΣΕΡ ΝΙΚΟΛΑΟΣ ΚΟΥΙΚ (Υφυπουργός Εξωτερικών): Σεβασμιώτατε, ίσως, είμαι από εκείνους τους τυχερούς που στη δημοσιογραφική τους καριέρα κατέγραψαν, με ξεναγό τον Οικουμενικό Πατριάρχη, κ.κ. Βαρθολομαίο, ένα οδοιπορικό στη Χάλκη, κάτω από δύσκολες τεχνικές συνθήκες, διότι δεν είχαμε καμιά υποστήριξη, το 1993, από πλευράς της τουρκικής τηλεόρασης, κουβαλώντας γεννήτριες, με παντόφλα από την Κωνσταντινούπολη και μηχανήματα από την Ελλάδα. Μια εκπομπή, η οποία κόστισε, τότε - για να έχετε μια τάξη μεγέθους - έντεκα εκατομμύρια δραχμές, επί ΑΝΤ-1, αλλά το να έχεις τον Πατριάρχη ξεναγό, περνώντας κάτω από τις πύλες της Βιβλιοθήκης, θεωρώ ότι, ήταν πραγματικά από τα συγκλονιστικά κομμάτια αυτής της πρώτης συνέντευξης, που είχε δώσει το 1993, του οποίου η ενθρόνιση είχε γίνει, πριν από δύο χρόνια, ως Πατριάρχης Κωνσταντινουπόλεως.

Το ζήτημα είναι ότι, εάν πάει κάποιος αυτή τη στιγμή στη Χάλκη, θα δει ότι έχει μια Θεολογική Σχολή, που εάν χτυπήσει το κουδούνι, την επόμενη στιγμή λειτουργεί. Είναι όλα στη θέση τους και, βεβαίως, ένας ανεκτίμητος θησαυρός, ο οποίος δεν είναι απλά θρησκευτικός, θα έλεγα ότι, είναι ιστορικός, είναι αρχειακός, που περικλείεται μέσα στη Βιβλιοθήκη της Χάλκης, την οποία, ομολογώ ότι, με αυτή την εξαιρετική διάθεση, προσφορά, πρωτοβουλία της Βουλής των Ελλήνων, προσπαθούμε να την αναπαλαιώσουμε, προσπαθούμε να τη βγάλουμε από τα κιβώτια και να τη ψηφιοποιήσουμε.

Ως εταίρος της Κυβέρνησης, από πλευράς των Ανεξαρτήτων Ελλήνων, συνυπογράφω απόλυτα τα μόλις λεχθέντα από τον συνάδελφό μου, κ. Αμανατίδη. Είναι πολιτιστική, πολιτική ντροπή να απαγορεύει το τουρκικό κράτος την επανειλειτουργία της Θεολογικής Σχολής της Χάλκης. Είναι παγκόσμια προσβολή. Μάλιστα, ξέρουμε κατά καιρούς τις προσπάθειες, που έχουν γίνει, από πολλούς παράγοντες να πειστεί η τουρκική πλευρά ότι πρέπει η Σχολή να επαναλειτουργήσει.

Ενθυμούμαι ακόμα και τα ταξίδια απεσταλμένου του πρώην Προέδρου Τζίμι Κάρτερ στην Ελλάδα και στην Κωνσταντινούπολη, προκειμένου να πιεστούν από κάθε πλευρά οι παράγοντες της Άγκυρας για την επαναλειτουργία της Σχολής και το θεωρώ κορυφαίο. Είναι προσβολή ακόμα και για τα γράμματα και για τον πολιτισμό μας. Η Χάλκη πρέπει να μείνει έξω από τις διαφορές και τις εντάσεις, ειδικά τον τελευταίο καιρό που θέλει η Άγκυρα να προκαλεί σε βάρος της χώρας μας.

Κύριε Πρόεδρε, από πλευράς της Γενικής Γραμματείας Απόδημου Ελληνισμού, πρέπει να πω ότι, μπορούμε να έχουμε και εμείς τη δική μας συνεισφορά στο κομμάτι αυτό. Δίνουμε πάρα πολύ μεγάλη βάση στη διάδοση της γλώσσας και στη διατήρησή της, διότι, βεβαίως, είναι ένας θησαυρός κρατημένος στα ελληνικά γραμμένος.

Σας ευχαριστώ που μου δώσατε το λόγο και χαίρομαι που για άλλη μια φορά αποδεικνύεται ότι η Επιτροπή, της οποίας προεδρεύει ο κ. Τριανταφυλλίδης και στην οποία μετέχουν όλα τα κόμματα, είναι η μόνη Επιτροπή της Βουλής, η οποία βγάζει ομόφωνες αποφάσεις. Επίσης, χαίρομαι ιδιαίτερα, που σε αυτή τη κοινή συνεδρίαση τριών διαφορετικών Επιτροπών, είναι όλα τα κόμματα εδώ για ένα ιερό σκοπό, που λέγεται Χάλκη. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει η κυρία Δρούλια.

ΕΛΕΝΗ ΔΡΟΥΛΙΑ (Προϊσταμένη της Διεύθυνσης της Βιβλιοθήκης της Βουλής): Να σας καλωσορίσω και εγώ στους χώρους μας, να σας χαιρετήσω όλους από καρδιάς, να ευχαριστήσω ακόμα βαθύτερα την Επιτροπή Βιβλιοθήκης και τον κ. Γεώργιο Πάντζα, που τόσο πολύ μας στηρίζει, μας ακούει και μπορεί και ενώνει την Επιτροπή για να βγάζει αυτές τις ομόφωνες αποφάσεις, πιστεύοντας ότι η Βιβλιοθήκη προσφέρει αυτό το πεδίο ενότητας, γιατί ακριβώς οι βιβλιοθήκες είναι τόποι διακίνησης ελεύθερων ιδεών, προσωπικών απόψεων και ούτω καθεξής. Δικαιούμαστε να έχουμε τις καλύτερες δυνατές Βιβλιοθήκες.

Ακούγοντας τους προηγούμενους ομιλητές, για πρώτη φορά μου έρχεται στο μυαλό ότι η Βιβλιοθήκη της Ιεράς Σχολής της Χάλκης και η δική μας Βιβλιοθήκη έχουν ακριβώς την ίδια χρονολογία ίδρυσης, πράγμα το οποίο δεν είχα σκεφτεί ποτέ μέχρι τώρα. Είμαστε δυο Βιβλιοθήκες, που γεννήθηκαν το 1844.

Αυτά, που θα σας πω, δεν είναι βαθυστόχαστα, είναι κάτι μεταξύ πρακτικών ζητημάτων και συναισθημάτων, που έχουν γεννηθεί σε όλους μας, που εργαστήκαμε κατά τη διάρκεια αυτού του προγράμματος.

Όπως ακούσατε, είχε υπογραφεί ένα Μνημόνιο Συνεργασίας, αλλά, πριν από αυτό, είχαμε βρει ένα κανάλι επικοινωνίας και σε αυτό βοήθησε το μέλος της Επιτροπής μας, ο κ. Κασίδης, που ήταν ο συνδετικός κρίκος. Για πρώτη φορά ήρθαν οι άνθρωποι από τη Χάλκη, μοιραστήκαμε μαζί τους εμπειρίες βιβλιοθήκης, έτσι ώστε να διαμορφώσουμε και να αποκτήσουμε εικόνες για το που αποσκοπούσαμε και στη συνέχεια πήγαμε και εμείς για πρώτη φορά στη Χάλκη, όπου, βέβαια, ήταν μια πραγματικά μαγευτική εμπειρία.

Το κομμάτι της παλιάς Βιβλιοθήκης, που όλοι έχετε δει, είναι οργανωμένο, δεν έχει, βέβαια, μπει στη σύγχρονη εποχή, όπως θα έπρεπε να μπει και θα συνεισφέρουμε σε αυτό, αλλά υπήρχε και ένα καινούργιο κομμάτι πίσω από την κουρτίνα. Η κουρτίνα αυτή έκρυβε τη δυσκολία να στηθεί ή να συνεχιστεί η Βιβλιοθήκη, δηλαδή, να έρθει η Βιβλιοθήκη στο σήμερα. Είχε πολλά κιβώτια και το πρώτο, που κάναμε, ήταν να σηκώσουμε τα μανίκια μας και να αδειάσουν τα κιβώτια. Πρέπει να σας πω ότι, αδειάσαμε περίπου 800 κιβώτια, μια διαδικασία όχι τόσο επίπονη σωματικά, αφού ήταν θησαυροί που έβγαιναν στα χέρια μας και αισθανόμασταν σαν να εξερευνούσαμε έναν καινούργιο κόσμο.

Η διαδικασία του απεγκιβωτισμού δεν έχει ολοκληρωθεί και απομένουν ακόμα περίπου 200 - 250 κιβώτια, έτσι ώστε να μην υπάρχουν πια μυστικοί τίτλοι κρυμμένοι μέσα στα κιβώτια και ελπίζουμε να το καταφέρουμε και αυτό.

Μέσα σε αυτά συναντήσαμε αταύτιστα χρονολογικά, εξαιτίας της έλλειψης της σελίδας τίτλου τους ή εσωτερικής αναφοράς, που θα μας οδηγούσε στο τι βρίσκαμε - βέβαια, έχουμε τους τρόπους μας να τα εντοπίσουμε, αλλά είναι λίγο χρονοβόρο - ελληνικά βιβλία του 18ου, 19ου, 20ου και 21ου αιώνα, αν και η Χάλκη έχει πολύ παλαιότερα βιβλία, αλλά αυτά ανήκουν στην παλαιά Βιβλιοθήκη, ξενόγλωσσα σε πλήθος γλωσσών και αλφαβήτων, επομένως βάλαμε και σε χρήση ό,τι ξέραμε, ανάτυπα, φυλλάδια, καραμανλίδικες εκδόσεις, χάρτες, μουσικές εκδόσεις βυζαντινής μουσικής, παρτιτούρες κλασσικών μουσουργών, συλλογή περιοδικού τύπου, ελληνόγλωσσου και ξενόγλωσσου, περιοδικά, πολλαπλά αντίτυπα βιβλίων, κυρίως για μαθητική χρήση, που μας παρέπεμπαν στη λειτουργία της Θεολογικής Σχολής. Επίσης, μαθητικά αρχεία, τετράδια, κατάστιχα, εκθέσεις και ήταν ένα κομμάτι, που δώσαμε στον κ. Τσελίκα, γιατί ανήκει περισσότερο στην κατηγορία των αρχείων.

Με όλα αυτά μας γεννήθηκαν ερωτήματα, όπως τι είχε γίνει πριν από εμάς, με ποιον τρόπο είχε γίνει, αναζητήσαμε να βρούμε τα βήματα των προηγούμενων ανθρώπων, όπου δεν ήταν πολύ εύκολο. Προβλήματα με το ολοκληρωμένο σύστημα της ηλεκτρονικής διαχείρισης, επιτακτικότατα ζητήματα χώρου και ραφιών και σωστών χώρων αποθήκευσης. Τα ζητήματα συντήρησης και διατήρησης, το θέμα της διαχείρισης των πολλαπλών αντιτύπων των ελληνικών σχολικών εγχειριδίων και του τύπου και, γενικώς, το υλικό, που δεν ήταν ακριβώς βιβλιακό, αλλά ήταν CD, οπτικοακουστικά, φωτογραφίες, γραμματόσημα, μικρά αντικείμενα, που όλα αυτά είχαν σημασία για εμάς. Επίσης, ένα πολύ μεγάλο θέμα ήταν το εκπαιδευμένο ανθρώπινο δυναμικό, που θα έπρεπε να κινηθεί για να λύσει και να αντιμετωπίσει όλα αυτά.

Όπως σας είπα, εκκρεμεί ο απεγκιβωτισμός περίπου 200 κιβωτίων και η τακτοποίηση τους κατά κάποιο τρόπο, ο συνολικός έλεγχος του ηλεκτρονικού καταλόγου, ο έλεγχος και η ταυτοποίηση μεταξύ τεκμηρίων και εγγραφών της παλαιάς Βιβλιοθήκης και η γενικότερη στρατηγική ανάπτυξης των νέων συλλογών της Βιβλιοθήκης σήμερα.

Η επιμονή μας και οι κόποι μας αμείφθηκαν, πάντως, γενναιόδωρα. Είχαμε τη χαρά να πιάσουμε στα χέρια μας, όπως σας είπα, σπάνιες και πολύτιμες εκδόσεις, βιβλία του Άλδου Μανούτιου, το τυπογραφείο του, αρχέτυπα, παλαίτυπα, βιβλία που ανάγονται στις απαρχές της ελληνικής τυπογραφίας, να σκύψουμε και να δούμε χειρόγραφες σημειώσεις από ανθρώπους, ιδιαίτερα, μορφωμένους και λόγιους.

Βέβαια, το σπουδαιότερο απ' όλα αυτά ήταν ότι εντοπίστηκαν τρία βιβλία, τα οποία ήταν άγνωστα για την ελληνική βιβλιογραφία. Αυτό τι σημαίνει; Ότι στην προσπάθεια, που έχουμε κάνει, να καταγράψουμε όλα τα βιβλία, που έχουν βγει στα ελληνικά τον 19ο αιώνα, μια προσπάθεια που έχει ολοκληρωθεί από το Βιβλιολογικό Εργαστήριο, σε αυτή, λοιπόν, την προσπάθεια η Βιβλιοθήκη της Θεολογικής Σχολής είχε να προσθέσει τρία βιβλία, που δεν σώζονται σε κανένα άλλο μέρος του κόσμου. Αυτό ήταν πραγματικά μια μεγάλη ανακάλυψη. Τα βιβλία αυτά είναι ο Κανονισμός της Εταιρίας του Μουσείου της Ευαγγελικής Σχολής του 1874 και μια σειρά από έξι τεύχη αναγνωσμάτων, που έχουν εκδοθεί στην Κωνσταντινούπολη, το 1884.

Πάντα αισιόδοξοι, πιστεύουμε ότι, είναι δυνατόν να αντιμετωπιστούν όλα τα ζητήματα με σύστημα και σταδιακά και παρακινημένοι από ένα έργο που μας ενέπνεε και συνεχίζει να μας εμπνέει, συχνά παραβλέπαμε τους αναρίθμητους παράγοντες, που έπεσαν στο δρόμο μας, δυσκολίες που δεν περνούσαν από το χέρι μας και είχαν να κάνουν με φυσικές συνθήκες, όπως με πτώσεις διακοπής ηλεκτρικού ρεύματος, με απώλειες πεδίων που είχαμε, λόγω της πτώσης του ηλεκτρικού ρεύματος, πάντοτε, όμως, βγάζαμε πολύ περισσότερη δύναμη από όση ήδη ξέραμε ότι διαθέταμε για να τα αντιμετωπίσουμε και είμαστε αποφασισμένοι όλοι μας να παραδώσουμε αυτό το έργο και να το κάνουμε ορατό.

Κατά τις δύο πρώτες μας επισκέψεις, αξιολογήθηκε το υλικό και βρήκαμε ότι είχαμε να αντιμετωπίσουμε όλα αυτά που βλέπουμε στον πίνακα. Παλαίτυπα έως και τον 18ο αιώνα γύρω στα 400, ελληνικά βιβλία του 19ου αιώνα ήταν 700, τα ξενόγλωσσα βιβλία του 19ου αιώνα ήταν 1.500. Σε αυτό το σημείο θα ήθελα να πω ότι τα ξενόγλωσσα ήταν τόσο πολλά, που δίνουν ακριβώς σε αυτή τη Βιβλιοθήκη το στίγμα μιας Οικουμενικής Βιβλιοθήκης. Δηλαδή, δεν είναι μόνον μια Βιβλιοθήκη του ελληνισμού, αλλά ξεπερνά τα όρια του ελληνισμού και καθώς βρίσκεται και σε ένα γεωγραφικό σημείο - πέρασμα, το οποίο θέλουμε να πιστεύουμε ότι ενώνει, πιστεύουμε ότι, είναι πολύ σημαντικό και αυτό. Άρα και ο γεωγραφικός της χώρος, αλλά και το περιεχόμενό της είναι ιδιαίτερης βαρύτητας.

Επίσης, ξενόγλωσσα βιβλία του 21ου αιώνα βρήκαμε αρκετά, σε αραβικά βρήκαμε αρκετά βιβλία, όπως και κυριλλικής γραφής, καθώς και ανάτυπα, φυλλάδια, αλλά και τα πολλαπλά ήταν πολλά.

Κατά την έναρξη του έργου, αποφασίστηκε, σε συνεργασία με το ανθρώπινο δυναμικό της Βιβλιοθήκης, η καταλογογράφηση όλου του υλικού και στη συνέχεια ο έλεγχος και οι διορθώσεις του προϋπάρχοντος ηλεκτρονικού καταλόγου. Για την ταξινόμηση του υλικού κρίθηκε η ασφαλέστερη προσέγγιση να γίνει με βάση αυτό που βρήκαμε πριν από εμάς, γιατί ξέρουμε ότι τα περάσματα από τα συστήματα - τα όποια συστήματα - είτε είναι τεχνικά είτε έχουν μια συμβατότητα γεννούν απώλειες.

Η Βιβλιοθήκη ανέλαβε να σχεδιάσει και να εκτυπώσει ειδικούς σελιδοδείκτες, που χρησιμοποιήθηκαν για να μπαίνουν στα βιβλία, που ήταν μεγάλης αξίας και ειδικής ευθραυστότητας, έτσι ώστε να μην τα πληγώνουμε. Επίσης, συγκροτήθηκαν ομάδες, όπου, πέρα από βιβλιοθηκονομικές σπουδές, προηγούμενη εμπειρία και γνώσεις, ήταν όλοι διατεθειμένοι να εργαστούν σε ιδιαίτερες συνθήκες.

Η πρώτη ομάδα επισκέφτηκε και εργάστηκε στη Σχολή από τον Ιανουάριο έως τον Απρίλιο του 2015 και συνολικά επεξεργάστηκε 3.500 χιλιάδες τεκμήρια, από τα οποία τα 2.300 αφορούσαν νέες εγγραφές, ενώ τα υπόλοιπα ήταν συμπληρωματικές έγγραφες των διπλών. Οι εγγραφές, στις οποίες προστέθηκαν αντίτυπα, διορθώθηκαν, όπου αυτό κρίθηκε απαραίτητο, ή συμπληρώθηκαν από την αρχή. Διόρθωση υπήρξε και σε καθιερώσεις θεματικών επικεφαλίδων. Όλα αυτά μπορεί να σας φαίνονται λίγο καινούργια, αλλά είναι μια ορολογία, την οποία μπορούμε να μοιραστούμε ή να αρχίσουμε να τη μοιραζόμαστε.

Η δεύτερη ομάδα πήγε στη Χάλκη από τον Ιανουάριο έως τον Απρίλιο του 2016 - βλέπετε και τα ονόματα των συνεργατών μας, που έχουμε τη χαρά να τους έχουμε εδώ κοντά μας – όπου εκεί αντιμετωπίσαμε μια πολύ μεγάλη αναποδιά, χάσαμε ένα πεδίο πολύ κρίσιμο για τον εντοπισμό. Αυτή η ομάδα διόρθωσε και συμπλήρωσε περίπου πέντε χιλιάδες τεκμήρια.

Η τρίτη ομάδα δεν στάθηκε τόσο τυχερή, διότι είχε προγραμματισθεί να ξεκινήσει τον Ιούνιο, αλλά αναγκάστηκε να εγκαταλείψει τον Ιούλιο, λόγω των δυσκολιών, εξαιτίας της έκρυθμης κατάστασης που προέκυψε στην Τουρκία. Ήταν πολύ δύσκολο, ιδιαίτερα τις πρώτες ημέρες, που δεν είχαμε κανονική επαφή με τους ανθρώπους. Η Μονή, βέβαια, μας στήριξε στο θέμα της ασφάλειας, αλλά εμείς δεν μπορούσαμε να σηκώσουμε το βάρος αυτής της ευθύνης. Παρόλα αυτά, μέσα σε αυτό το μικρό χρονικό διάστημα, ολοκληρώθηκαν οι εγγραφές των χιλίων τεκμηρίων.

Έχουν γίνει πολλά, αλλά το έργο απέχει αρκετά από την ολοκλήρωσή του. Εμείς έχουμε μελετήσει την κατάσταση, έχουμε προτάσεις, έχουμε λύσεις και, πιστεύω ότι, θα υπάρξει ευκαιρία να προχωρήσουμε, να ολοκληρώσουμε και, εν τέλει, να παραδώσουμε την σπουδαία αυτή Βιβλιοθήκη του Ελληνισμού, που βρίσκεται στο σταυροδρόμι πολλών ιστορικών πολιτισμών, έτσι ώστε να ενταχθεί στην παγκόσμια κληρονομιά, όπως της αξίζει με το παραπάνω. Είμαι στη διάθεσή σας για κάθε ερώτηση. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Τσελίκας.

ΑΓΑΜΕΜΝΩΝ ΤΣΕΛΙΚΑΣ (Προϊστάμενος του Ιστορικού και Παλαιογραφικού Αρχείου του Μορφωτικού Ιδρύματος της Εθνικής Τραπέζης): Αξιότιμε κύριε Πρόεδρε, Σεβασμιότατε Άγιε Προύσης, εξοχότατοι κύριοι Υπουργοί, εντιμότατοι Βουλευτές, αγαπητοί φίλοι, συνάδελφοι, καταρχάς, σας ζητώ συγνώμη για τη φωνή μου, η οποία έκλεισε την προηγούμενη εβδομάδα στα Ιεροσόλυμα. Ως Προϊστάμενος του Ιστορικού και Παλαιογραφικού Αρχείου του Μορφωτικού Ιδρύματος της Εθνικής Τραπέζης, αλλά και με την παρουσία μου εδώ επιβεβαιώνεται μια αγαστή συνεργασία και πολύ βαθιά φιλία με το προσωπικό της Βιβλιοθήκης της Βουλής, που χρονολογείται πολλά χρόνια. Ύστερα από τις διερευνήσεις του Σεβασμιωτάτου Αγίου Προύσης για το τι μπορεί να γίνει με το Αρχείο της Σχολής, συνδεθήκαμε, μέσω του κ. Κασίδη, έτσι ώστε να αναλάβει το Παλαιογραφικό Αρχείο την καταγραφή και ψηφιοποίηση του Αρχείου της Σχολής.

Δεν θα προχωρήσω σε πολλές λεπτομέρειες. Εκείνο, το οποίο πάντοτε λέμε στο Μορφωτικό Ίδρυμα και στο Ιστορικό και Παλαιογραφικό Αρχείο και είναι αυτονόητο και το γνωρίζετε και εσείς πάρα πολύ καλά και με αυτό που θα πω δεν κομίζω γλαύκας εις τας Αθήνας, αλλά πρέπει να το επαναλαμβάνουμε, είναι ότι, όποιος δεν φροντίζει τα χαρτιά του και τις πέτρες του αυτοκτονεί, σιγά ή γρήγορα αυτοκτονεί. Τα χαρτιά και οι πέτρες μιλάνε και λένε την αλήθεια και εμείς, ως ιστορικοί, οφείλουμε αυτή την αλήθεια και αυτή την πραγματικότητα να την αναδεικνύουμε παντού. Αυτό είναι το έργο μας και με πάρα πολύ χαρά και με ευλάβεια - θα έλεγα - απέναντι στον συγκεκριμένο θεσμό, που είναι η Θεολογική Σχολή της Χάλκης, αναλάβαμε και εμείς το κομμάτι της εργασίας, που μας είχε ανατεθεί.

Εδώ βλέπουμε την πρόσοψη της Σχολής. Αμέσως μετά θα ήθελα να τιμήσω και να ευχαριστήσω τους συνεργάτες της ομάδας μας, τον κ. Κασίδη, την κυρία Κορομηλά, τον κ. Φυρογένη, την κυρία Κόσσυβα και τον κ. Τσιαπλέ. Όλοι τους είναι εκπαιδευμένοι στην Παλαιογραφία, στα μαθήματα της Ελληνικής Παλαιογραφίας, που διδάσκουμε εδώ και πάρα πολλά χρόνια στο Παλαιογραφικό Αρχείο.

Κάναμε συνολικά πέντε αποστολές, το υλικό ήταν αρκετά πλούσιο και εκτενές και στις αποστολές αυτές καταγράψαμε το υλικό, αλλά, βεβαίως, αρχίσαμε και τις ψηφιοποιήσεις. Βλέπετε εδώ ένα συνοπτικό πίνακα και, ανάλογα με την ταξινόμηση και τις καταγραφές του υλικού, φτάνουμε περίπου στις 40.000 ψηφιακές λήψεις.

Η ψηφιοποίηση δεν είναι κάτι εύκολο, μπορεί εύκολα να λέμε ότι ψηφιοποιούμε, αλλά πίσω από αυτό και μέσα σε αυτό υπάρχει μια παρά πολύ πολύπλοκη διαδικασία, όχι μόνο τεχνική, αλλά και επιστημονική. Το υλικό, το οποίο ψηφιοποιείται, έρχεται στην Ελλάδα, ταυτοποιείται, με σκοπό να γίνει μια αντιστοίχιση του ψηφιακού υλικού και της πραγματικής κατάστασης του αρχείου, έτσι ώστε το ψηφιακό υλικό να είναι κατά κάποιο τρόπο το κάτοπτρο και ο καθρέφτης της πραγματικής κατάστασης του αρχείου.

Εδώ βλέπετε το σύνολο, 532 αρχειακές μονάδες, περίπου 30.000 λήψεις, μαζί με το αρχείο της Ελληνοεμπορικής Σχολής, που υπάρχει κατατεθειμένο στη Σχολή. Θα σας δείξω πολύ σύντομα κάποια απλά δείγματα από το υλικό αυτό. Εδώ έχουμε το ιδρυτικό σιγίλλιο του 1843 του Πατριάρχου Γερμανού με τις συνολικές υπογραφές. Βλέπετε τις λεπτομέρειες, ο πατριαρχικός τίτλος, οι συνολικές υπογραφές, καταλαβαίνετε από αυτές τις φωτογραφίες ποια ειδικότητα εμείς έχουμε, της παλαιογραφίας, για να μπορούμε να διαβάσουμε αυτά τα γράμματα. Στη συνέχεια είναι η πατριαρχική σφραγίδα του Πατριάρχου Μελετίου από σιγίλλιο του 1845 και ο πατριαρχικός τίτλος.

Διατρέχοντας το αρχείο, εκείνο, το οποίο διαπιστώσαμε αμέσως και το είπε και η κυρία Δρούλια, ήταν η οικουμενικότητα της Σχολής. Η Σχολή ιδρύθηκε για όλο το ορθόδοξο έθνος, για όλο το ορθόδοξο γένος, χωρίς διάκριση γλώσσας και καταγωγής, διότι στη Σχολή φοιτούσαν Έλληνες στην καταγωγή και Σέρβοι και Βούλγαροι και Ρώσοι και Αιθίοπες και από όλα τα μέρη του κόσμου και από την Αμερική και στα μαθητολόγια έχουν καταγραφεί και οι τόποι καταγωγής. Αυτό είναι μια εξαιρετική διάσταση της σημασίας που έχει η Σχολή και τότε και τώρα.

Πολύ συγκινητικά συναντήσαμε έγγραφα από διάφορες Μητροπόλεις του Πατριαρχείου με τα συστατικά των Μητροπολιτών για τους υποψηφίους μαθητές. Εδώ βλέπουμε μερικές σφραγίδες, που μπορώ να σας πω ότι είναι πολύ συγκινητικές. Στην αρχή είναι οι σφραγίδες της Σχολής, η σφραγίδα της Σχολαρχίας και μετά έχουμε σφραγίδες από διάφορες επαρχίες του Οικουμενικού Πατριαρχείου. Έχουμε μια σφραγίδα από την Εικοσιφοίνισσα στη Δράμα, από την Οινόη και στη συνέχεια από την Ίμβρο.

Εδώ είναι ένα απειροελάχιστο δείγμα ενός κώδικα με την καταγραφή των εξετάσεων και των βαθμών των μαθητών. Βέβαια, όλοι μας, όταν ακούμε μαθητές, θυμόμαστε, όταν περιμέναμε τα αποτελέσματα των διαγωνισμών, ότι έτρεμε το φυλλοκάρδι μας.

Έχουμε και τα ονόματα των μαθητών και τα μαθήματα, τα οποία διδάσκονταν, τα οποία δεν ήταν μόνο θεολογικά, αλλά πανεπιστημιακού επιπέδου. Εν συνεχεία, στην επόμενη διαφάνεια βλέπουμε φωτογραφίες από ένα τεύχος μαθητών στα μεταγενέστερα χρόνια, όπου στη τρίτη φωτογραφία είναι ο Παναγιώτατος Πατριάρχης μας, όταν ήταν μαθητής της Σχολής. Μετά βλέπουμε και το τετράδιο της μουσικής του, το οποίο, όταν το είδε ο Παναγιώτατος, πραγματικά, συγκινήθηκε. Βέβαια, πολύ μετριόφρων είπε: «Μα, εγώ δεν είμαι τόσο καλός μουσικός.», ενώ συνέβαινε το αντίθετο.

Μια τελευταία ανακάλυψη, την οποία οφείλουμε στην ομάδα της Βιβλιοθήκης, είναι η ανεύρεση ενός πατριαρχικού σιγιλλίου του 1781. Είναι ένα σπουδαίο έγγραφο, το οποίο είναι ταλαιπωρημένο από το χρόνο. Αυτό θέλει ειδική συντήρηση, γιατί είναι κολλημένο πάνω σε κοντραπλακέ, βέβαια, διαβάζεται εύκολα. Εν συνεχεία, στην επόμενη φωτογραφία βλέπουμε τη δουλειά μας μέσα στο Αρχείο, δηλαδή, στο χώρο που εργαζόμασταν. Μετά βλέπουμε την πλακέτα με την οποία μας τίμησε ο Παναγιώτατος Πατριάρχης για την εργασία μας. Θεωρούμε ότι, είναι όχι μόνο τιμητική απονομή, αλλά και φυλαχτό και ευλογία για την περαιτέρω εργασία μας σε όλη την Ελλάδα. Δεν έχω το χρόνο να σας εξηγήσω τη δραστηριότητα του Παλαιογραφικού Αρχείου σε όλη τη βαλκανική, τη Μέση Ανατολή, την Αλεξάνδρεια, την Αίγυπτο, τη Συρία και την Ιορδανία. Αντιλαμβάνεστε ότι, σε όλους αυτούς τους χώρους έχει εξαπλωθεί η δραστηριότητα του Παλαιογραφικού Αρχείου.

Κλείνοντας, Σεβασμιώτατε, θέλουμε να σας ευχαριστήσουμε για την αγάπη σας και τη φιλοξενία σας. Επίσης, τον πατέρα Καισάριο και το προσωπικό της Σχολής. Υπό τη στέγη του Μορφωτικού Ιδρύματος της Εθνικής Τραπέζης, να ευλογήσουμε και το σπίτι μας, διότι το σπίτι μας, άμα δεν το προσέξουμε, θα πέσει να μας πλακώσει. Βέβαια, δεν θα μας πλακώσει και θα είναι όρθιο, αφού το Μορφωτικό Ίδρυμα της Εθνικής Τραπέζης είναι ένας πολύτιμος θεσμός, που συμβάλει, ουσιαστικά, στην πολιτιστική ανάπτυξη του τόπου και κυρίως στη μορφωτική.

Τελειώνοντας, θα ήθελα να σας προκαλέσω στο εξής: Μπορείτε να μεταφράσετε τη λέξη «μόρφωση» σε άλλη γλώσσα; Σας λέω ότι είναι αδύνατο. Δεν είναι πολιτισμός, είναι μόρφωση. Είναι από την ακατάσκευη μάζα να δώσεις μορφή. Αυτό σημαίνει μόρφωση στα ελληνικά, που δεν υπάρχει σε άλλη γλώσσα. Δεν είναι μόνο παιδεία και πολιτισμός, αλλά είναι μόρφωση ανθρώπινη. Αυτό προσπαθούμε στο Μορφωτικό Ίδρυμα της Εθνικής Τραπέζης. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Σας ευχαριστούμε πολύ.

Τον λόγο έχει ο κ. Σεβαστάκης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Διαρκούς Επιτροπής Μορφωτικών Υποθέσεων): Αρχικά, θα ήθελα να χαιρετίσω την εξαιρετική εκδήλωση. Η ιστορία δεν είναι μόνο το περιεχόμενο των κειμένων, αλλά και η ίδια η υλική τους προϋπόθεση. Επομένως, η Βιβλιοθήκη ιστορικοποιεί, λόγω της ύλης, της ταξινόμησης, της οργάνωσης, της παρατήρησης και της επιστημονικής επέμβασης. Αυτή η ώσμωση των δύο Βιβλιοθηκών είναι μια μεγάλη πράξη σε συνθήκες κρίσης. Θεωρώ ότι, οι Επιτροπές της Βουλής και η Διαρκής Επιτροπή Μορφωτικών Υποθέσεων μπορούν να δώσουν τα εργαλεία και τη δυνατότητα να γίνει πιο καταληπτό αυτό το υψηλό έργο, που συντελείται, να διασπαρεί και να αποκτήσει πολιτική σημασία, δηλαδή, να αποκτήσει μεγαλύτερη επιχειρησιακότητα σε συνθήκες όπου το βιβλίο απονομιμοποιείται και κυρίως απονομιμοποιείται η αναγνωστική τάξη και το αναγνωστικό ήθος.

Με αυτές τις σκέψεις χαιρετίζω τις σημερινές μας εργασίες και συνεχίζω να θέλω να ακούσω με προσοχή τους ειδήμονες και τους ανθρώπους, που έχουν πνευματικό καημό. Ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Πρόεδρος της Ειδικής Μόνιμης Επιτροπής Ελληνισμού της Διασποράς): Σας ευχαριστώ, κύριε Πρόεδρε.

Νομίζω ότι, η αυταξία της σημερινής συνάντησης έχει γίνει αντιληπτή από όλους μας. Η συμμετοχή τριών Επιτροπών της Βουλής, που φωτίζουν το συγκεκριμένο θέμα και η παρουσία των δύο Υφυπουργών από το Υπουργείο Εξωτερικών, γιατί το συγκεκριμένο θέμα, όπως η επαναλειτουργία της Θεολογικής Σχολής της Χάλκης και τα όσα σηματοδοτούν μια τέτοια προοπτική, με κορυφαίο λόγο τη διάσωση της Βιβλιοθήκης της και όπως ακούσαμε τη φράση ότι είναι όλα εκεί και περιμένουν απλά τους ανθρώπους για να επαναλειτουργήσουν, σηματοδοτούν, με την παρουσία και του Σεβασμιώτατου Μητροπολίτη Προύσης, κ.κ. Ελπιδοφόρου, την σημερινή εκδήλωση και, βέβαια, αυτό έρχεται να αντιστοιχηθεί - για να θυμηθώ και εγώ τη δημοσιογραφική μου πορεία - με τον Απρίλιο του 2005, όπου ο σημερινός Πρόεδρος της Τουρκίας, κ. Ερντογάν, σε επίσημη επίσκεψή του, με κυβέρνηση Κώστα Καραμανλή, στην Ελλάδα είχε πει ότι η επαναλειτουργία της Θεολογικής Σχολής της Χάλκης είναι θέμα ολίγων μηνών - το είπε το 2005 και έχουμε 2017 – νομίζω, λοιπόν, ότι, «επιβεβαιώθηκε πλήρως» εκείνη η εκτίμηση του τότε και σήμερα επικεφαλής του τουρκικού κράτους.

Η επαναλειτουργία της Θεολογικής Σχολής της Χάλκης αποτελεί το άλφα εκ των ων ουκ άνευ, που δεν μπαίνει σε καμία διαπραγμάτευση, που αποτελεί ανθρώπινο, ατομικό προσωπικό, συλλογικό, οικουμενικό δικαίωμα, που δεν μπορεί να μπει κανένα παζάρι και σε κανένα αλισβερίσι. Και το δικαιούται και ο ελληνισμός. Γι' αυτό το λόγο η Επιτροπή μας, η ταπεινή Επιτροπή μας του Απόδημου Ελληνισμού έχει συγκροτήσει κοντά στις έξι θεματικές Επιτροπές και την Επιτροπή, που ασχολείται ειδικότερα με τα θέματα της Ίμβρου, της Τενέδου και της Κωνσταντινούπολης, όπου συντονιστής είναι ο συνάδελφος, κ. Πάνος Σκουρολιάκος.

Αυτά θέλω να πω, κύριε Πάντζα, σας ευχαριστώ πολύ για την πρωτοβουλία σας, για την πρωτοκαθεδρία σας σε αυτή τη συγκεκριμένη διαδικασία, που ξανατονίζω και υπογραμμίζω ότι η αυταξία της είναι δεδομένη. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών – Πρόεδρος της Επιτροπής Βιβλιοθήκης της Βουλής): Ευχαριστώ τον συνάδελφο, κ. Τρανταφυλλίδη.

Στο σημείο αυτό ο Προεδρεύων των Επιτροπών και Πρόεδρος της Επιτροπής Βιβλιοθήκης της Βουλής έκανε τη β΄ ανάγνωση του καταλόγου των μελών των Επιτροπών.

Από την Επιτροπή Βιβλιοθήκης της Βουλής παρόντες ήταν οι Βουλευτές κ.κ.: Αθανασίου Αθανάσιος (Νάσος), Λιβανίου Ζωή, Πάλλης Γεώργιος, Πάντζας Γεώργιος, Καματερός Ηλίας, Κουκοδήμος Κωνσταντίνος, Κόνσολας Εμμανουήλ (Μάνος), Κωνσταντόπουλος Δημήτριος, Βλάχου Σωτηρία, Τάσσος Σταύρος, Καμμένος Δημήτριος, Μεγαλοοικονόμου Θεοδώρα και Μαυρωτάς Γεώργιος.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γεώργιος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γάκης Δημήτριος, Δουζίνας Κωνσταντίνος, Μπαλτάς Αριστείδης, Εμμανουηλίδης Δημήτρης, Ζεϊμπέκ Χουσεϊν, Θηβαίος Νικόλαος, Σιμορέλης Χρήστος, Κατσαβριά Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Κουτσούμπας Ανδρέας, Μαρτίνου Γεωργία, Στύλιος Γεώργιος, Κεφαλίδου Χαρά, Κεγκέρογλου Βασίλειος, Γρέγος Αντώνιος, Ηλιόπουλος Παναγιώτης, Κατσίκης Κωνσταντίνος και Μεγαλομύστακας Αναστάσιος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.: Δέδες Ιωάννης, Θραψανιώτης Εμμανουήλ, Καββαδία Ιωαννέτα (Αννέτα), Καραγιάννης Ιωάννης, Καρακώστα Ευαγγελία, Καραναστάσης Απόστολος, Παπαδόπουλος Νικόλαος, Ντζιμάνης Γεώργιος, Ρίζος Δημήτριος, Ριζούλης Ανδρέας, Σκουρολιάκος Παναγιώτης (Πάνος), Σταματάκη Ελένη, Τελιγιορίδου Ολυμπία, Τριανταφυλλίδης Αλέξανδρος, Τριανταφύλλου Μαρία, Αναστασιάδης Σάββας, Αντωνιάδης Ιωάννης, Αραμπατζή Φωτεινή, Δαβάκης Αθανάσιος, Δημοσχάκης Αναστάσιος, Καρασμάνης Γεώργιος, Μπουκώρος Χρήστος, Κυριαζίδης Δημήτριος, Σκανδαλίδης Κωνσταντίνος, Μίχος Νικόλαος, Γερμενής Γεώργιος, Λαζαρίδης Γεώργιος και Κατσιαντώνης Γεώργιος.

Τον λόγο έχει ο Γραμματέας της Κοινοβουλευτικής Ομάδας της Ν.Δ., κ. Τσιάρας.

ΚΩΝΣΤΑΝΤΙΝΟΣ ΤΣΙΑΡΑΣ (Γραμματέας της Κοινοβουλευτικής Ομάδας της Ν.Δ.): Κυρίες και κύριοι συνάδελφοι, θα ήθελα, καταρχήν, εκ μέρους της Νέας Δημοκρατίας, να καλωσορίσω σε αυτό το χώρο του Ελληνικού Κοινοβουλίου τον Μητροπολίτη Προύσης, τον αγαπητό σε όλους μας, κ.κ. Ελπιδοφόρο και, βεβαίως, Ηγούμενο της Ιεράς Μονής Αγίας Τριάδος στη Χάλκη.

Βεβαίως, θα ήθελα να επισημάνω ότι όλη αυτή η προσπάθεια, η οποία γίνεται εδώ και αρκετό καιρό φαίνεται ότι έχει αρχίσει να αποδίδει. Έχει αρχίσει να αποδίδει τόσο σε πραγματικό, ουσιαστικό επίπεδο, όσο και σε πνευματικό επίπεδο. Και θα σας εξηγήσω στη συνέχεια τι εννοώ. Η προσπάθεια, όπου πολύ σωστά αναφέρθηκε προηγουμένως από τον Μητροπολίτη, ξεκίνησε επί Προεδρίας Ευάγγελου Μεϊμαράκη, όπου ουσιαστικά είχε διαφανεί ότι έπρεπε να γίνει μια - εάν θέλετε - συνεισφορά της ελληνικής πολιτείας, διά του Ελληνικού Κοινοβουλίου, σε αυτή τη μεγάλη προσπάθεια, προκειμένου να αναστηλωθεί και το συγκεκριμένο μοναστήρι, αλλά πολύ περισσότερο η Βιβλιοθήκη στη Θεολογική Σχολή της Χάλκης.

Θα σας πω, κάνοντας μια παρένθεση, ότι είμαι από αυτούς που είχαν τη μεγάλη χαρά και τύχη να επισκεφθούν σε ένα πρότερο χρόνο τη Θεολογική Σχολή της Χάλκης, μάλιστα, ήταν λίγο μετά τη χειροτονία του Σεβασμιώτατου, ως Μητροπολίτου, εκείνη την περίοδο και, ως Υφυπουργός Εξωτερικών, είχα τη χαρά και την ευκαιρία να επισκεφθώ τη Θεολογική Σχολή της Χάλκης και να δω από κοντά όλα αυτά τα οποία, αφενός μεν ήταν σε μια συνολική εκκρεμότητα, αφετέρου χρειαζόταν μια πολύ μεγάλη προσπάθεια και μια πολύ μεγάλη βοήθεια συνολικά από όλους, προκειμένου να αποκτήσουν τη μορφή, που εμείς θα θέλαμε.

Σε αυτό θα πρέπει κανείς να εξάρει την άοκνη, συστηματική, τεράστια προσπάθεια του Σεβασμιώτατου, γιατί, κακά τα ψέματα, όποιος μπορούσε να δει σε εκείνο το χρόνο ποια ήταν η πραγματικότητα και ποια είναι σήμερα, όπως παρουσιάστηκε νωρίτερα από την κυρία Δρούλια, είναι βέβαιο ότι θα διαπιστώσει ότι τα βήματα προόδου και αποκατάστασης μιας κακής προηγούμενης πραγματικότητας είναι τεράστια και, βεβαίως, πρέπει να αποδοθούν εύσημα σε όλους αυτούς ανθρώπους που προσπαθήσανε. Φαίνεται κυρίως με αυτή την προσπάθεια ότι η ελληνική πολιτεία, δια του Ελληνικού Κοινοβουλίου, μπορεί να συμπαρίσταται σε όλα αυτά τα ζητήματα, που διαχρονικά για εμάς ήταν στην πρώτη γραμμή προτεραιότητας.

Βεβαίως, ταυτόχρονα, θα σας έλεγα ότι, ήταν ένα από τα μείζονα ζητήματα, που η εξωτερική μας πολιτική, με τον έναν ή με τον άλλον τρόπο, έθετε στη δική της ατζέντα, ως ζητήματα μείζονος προτεραιότητας. Έχουμε πει και έχουμε επαναλάβει με κάθε τρόπο, εάν θέλετε, με κάθε ένταση, με κάθε τόνο, προς κάθε κατεύθυνση ότι η επαναλειτουργία της Θεολογικής Σχολής της Χάλκης είναι ένα από τα ζητήματα στα οποία πρέπει να προχωρήσει η γειτονική χώρα, προκειμένου να αποδείξει ότι σέβεται τα ανθρώπινα δικαιώματα και ότι έχει κάνει τα δικά της βήματα στον εκδημοκρατισμό και, βεβαίως, σε μια γενικότερη σχέση και με τις ευρωπαϊκές δημοκρατίες, αλλά γενικότερα μέσα από ένα πλαίσιο, που προσδιορίζει η ίδια η σημερινή πραγματικότητα.

Νομίζω ότι, εξακολουθεί να είναι ένα μείζον ζήτημα της δικής μας εξωτερικής πολιτικής, γιατί, ταυτόχρονα, όπως αναφέρθηκε, η Θεολογική Σχολή της Χάλκης έχει να επιτελέσει ένα συμβολικό ρόλο, μιας και ουσιαστικά για το Οικουμενικό Πατριαρχείο ήταν ο τόπος μέσα από τον οποίον επιμορφώνονταν όλα αυτά τα στελέχη, που υπηρετούσαν τον οικουμενικό θρόνο, αλλά και, από την άλλη πλευρά, υπάρχει ουσιαστικά και μια πρακτική αναφορά, η οποία έχει να κάνει με αυτό, που κατά βάση ανέφερε η Προϊσταμένη της Διεύθυνσης της Βιβλιοθήκης της Βουλής, ότι μια τεράστια οικουμενική πολιτιστική αξία έπρεπε και να διασωθεί, αλλά πολύ περισσότερο να διαδοθεί μέσα από μια πολύ συγκεκριμένη λειτουργία της Βιβλιοθήκης της Θεολογικής Σχολής της Χάλκης.

Με αυτές τις σκέψεις χαιρετίζω όλη αυτή την προσπάθεια, η οποία γίνεται, θέλω να πιστεύω ότι θα φτάσει στην ολοκλήρωσή της, φαίνεται ότι τα βήματα αυτά, που έγιναν, είναι τεράστια και, βεβαίως, το γεγονός ότι συνολικά το πολιτικό μας σύστημα, κ. Υπουργέ, Σεβασμιώτατε, αποδεικνύει με κάθε τρόπο ότι σε θέματα και ζητήματα, που μπορούμε να συνεννοηθούμε, είμαστε όλοι μαζί και προσπαθούμε όλοι μαζί. Νομίζω ότι, είναι η μεγαλύτερη απόδειξη και η μεγαλύτερη αξία μιας συνολικής προσπάθειας, που η Εκκλησία με το δικό της ρόλο μπορεί και να παρατηρεί ή ενδεχομένως μπορεί να μας φέρει. Σας ευχαριστώ πολύ, συγχαρητήρια βεβαίως και στις τρεις Επιτροπές, που με το δικό τους τρόπο συμβάλλουν σε αυτή την προσπάθεια. Ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Σας ευχαριστούμε πολύ.

Τον λόγο έχει ο κ. Κόνσολας.

ΕΜΜΑΝΟΥΗΛ ΚΟΝΣΟΛΑΣ: Ευχαριστώ, κύριε Πρόεδρε. Πρέπει από την αρχή να εξάρω την πρωτοβουλία σας να συγκαλέσετε σε κοινή συνεδρίαση τις τρεις Επιτροπές, είναι μια άποψη, που είχα διατυπώσει και δημόσια και εντός Κοινοβουλίου, θα πρέπει να συνεχισθεί, να συζητάμε χωρίς φόβο, σε κοινή συνεδρίαση, για διάφορα θέματα, που αφορούν τον Έλληνα πολίτη, αφορούν τον παγκόσμιο πολίτη, αφορούν την οικουμενική διάσταση αυτή την ώρα σε διάφορα ζητήματα, όπως συζητούμε σήμερα εδώ.

Θέλω, επίσης, από την αρχή να εξάρω και να χαιρετίσω, είναι καθήκον του καθένα από εμάς, την παρουσία του Σεβασμιώτατου Μητροπολίτη Προύσης και παράλληλα Ηγούμενου της Μονής Αγίας Τριάδος της Χάλκης, ενός ιεράρχη που τιμά όχι μόνο την Εκκλησία, αλλά τιμά και τον Οικουμενικό Ελληνισμό και ταυτόχρονα μας δίνει και ελπίδα, τον κ.κ. Ελπιδοφόρο, όπου είμαι βέβαιος ότι με την παρουσία του θα ολοκληρωθεί αυτή η προσπάθεια, είναι πρωτεργάτης σε αυτή την προσπάθεια.

Στο πλαίσιο αυτής της συζήτησης, αλλά και της τοποθέτησής του είπε ότι είναι πολύ σημαντικό στο να προβάλουμε αυτή την αξία. Στέκομαι, λοιπόν, σε αυτή την αναφορά και λέω ότι για να προβάλουμε αυτή την αξία χρειάζεται συστηματική και ομαδική δουλειά. Αυτή η αξία, όπως είπε ο Σεβασμιώτατος Μητροπολίτης, είναι αυτό, που θα επιβάλει την ανάγκη, ενδεχομένως, της επαναλειτουργίας της Χάλκης. Θέλω να πω ότι, με την τουρκική δημοκρατία μας χωρίζουν πολλά, αλλά μας ενώνουν και περισσότερα και ένα από αυτά είναι και η Θεολογική Σχολή της Χάλκης. Νομίζω ότι, σε αυτό το πλαίσιο πρέπει να δούμε αυτή τη συνεδρίαση και, θεωρώ ότι, θα έχει συνέχεια αυτή η συζήτηση και με παράγοντες της τουρκικής κυβέρνησης. Εγώ δεν έχω φοβικά σύνδρομα, είμαι από τη Δωδεκάνησο και γνωρίζετε πολύ καλά ότι είναι μια γεωπολιτικά δύσκολη περιοχή, όμως, τον γείτονά μας τον βλέπουμε συνοδοιπόρο σε μια διαχρονική προσπάθεια.

Στο πλαίσιο, λοιπόν, αυτής της συζήτησης θέλω από την αρχή να συγχαρώ όλους τους συντελεστές και, με αφορμή την τοποθέτηση της κυρίας Ελένης Δρούλιας, όπου στο πρόσωπό της βλέπω όλα αυτά τα στελέχη, που κάθονται δεξιά, αλλά και αυτά που δεν φαίνονται εδώ στην Αίθουσα, βεβαίως, να συγχαρώ αυτά τα στελέχη της Βουλής, της Βιβλιοθήκης της Βουλής, αλλά και όλους τους υπόλοιπους, που άοκνα έχουν λειτουργήσει σε σωστή κατεύθυνση μέχρι σήμερα.

Θέλω, επίσης, να συγχαρώ τον κ. Αγαμέμνονα Τσελίκα, ο οποίος είναι από τα παραδείγματα, που τα χρηματοπιστωτικά ιδρύματα δεν δημιουργούν πρόβλημα, αλλά προσθέτουν μια υπεραξία σε μια προσπάθεια και τα στελέχη της τράπεζας έχουν συμβάλει σε αυτό και νομίζω ότι πρέπει να συνεχίσουμε. Η ψηφιοποίηση του αρχείου είναι προϋπόθεση και απαρχή στο να ολοκληρώσουμε ένα έργο, το οποίο είναι κτήμα της ανθρωπότητας. Συγχαρητήρια, λοιπόν, σε όλους αυτούς, που συνδράμουν σε αυτή την προσπάθεια.

Με αφορμή την αναφορά του κ. Τσελίκα, ο οποίος μίλησε για την μορφωτική διάσταση αυτής της προσπάθειας, αλλά εκτός από αυτό, κύριε Πρόεδρε, πρέπει να τονίσουμε ότι δεν είναι μόνο μορφωτική διάσταση, αλλά είναι εκπαιδευτική και διδακτική. Αυτά τα στοιχεία είναι προϋπόθεση μιας έρευνας, τα οποία τη χαρακτηρίζουν από την πρωτοτυπία, τη σημαντικότητα και την επικαιρότητα. Αυτά τα τρία τα έχει αυτή την ώρα αυτή η προσπάθεια και πρέπει να τη συνεχίσουμε και να την ενδυναμώσουμε.

Κύριε Πρόεδρε, πρέπει να προσπαθήσουμε μέσα από το Ίδρυμα Κρατικών Υποτροφιών, όπου αυτό θα είναι ο οδηγός, ώστε να μοχλεύσουμε και άλλα ιδρύματα για να δώσουν χρηματοδότηση για υποτροφίες, προκειμένου οι υποψήφιοι διδάκτορες και ερευνητές να βρεθούν σύντομα εκεί με την ολοκλήρωση αυτής της προσπάθειας.

Πρέπει να διαχύσουμε αυτή την πληροφορία προς τα έξω και, νομίζω ότι, πρέπει στο παιχνίδι αυτό να μπει - με την καλή έννοια του όρου - και το Ίδρυμα της Βουλής, όπως, επίσης, πρέπει να μπουν και τα Πανεπιστήμια, που με την προσπάθεια και την προσωπική του παρέμβαση ο Σεβασμιώτατος Μητροπολίτης έχει συνδέσει Πανεπιστήμια, που στηρίζουν αυτή την προσπάθεια. Πρέπει τα Πανεπιστήμια, λοιπόν, να συνεχίσουν και στη διάχυση της πληροφορίας. Στο πλαίσιο αυτό μπορεί να ενδυναμωθεί και ο διαθρησκευτικός, αλλά και ο διαπολιτισμικός διάλογος, που εξελίσσεται αυτή την τώρα και τα τελευταία χρόνια. Νομίζω ότι, πολύ σημαντικό παράγοντα μπορεί να παίξει και το Πανεπιστήμιο Αιγαίου της Ελλάδος και το Ege University της Τουρκίας. Είπα μόνο ένα μικρό παράδειγμα. Χρειάζεται, λοιπόν, έμπρακτη στήριξη.

Κλείνοντας, κύριε Πρόεδρε, θέλω να ευχηθώ ότι θα αναλάβετε την πρωτοβουλία αυτή την προσπάθεια του Ευάγγελου Μεϊμαράκη να την συνεχίσετε. Η Νέα Δημοκρατία πιστεύει σε αυτή την κατεύθυνση και η ηγεσία της Νέας Δημοκρατίας, όπως εκφράστηκε και από τον Γραμματέα της Κοινοβουλευτικής Ομάδας, για άλλη μια φορά επιβεβαιώνει τη στήριξη σε αυτή την προσπάθεια. Αυτή η προσπάθεια είναι καθολικά στηριγμένη από όλες τις πτέρυγες της Βουλής και θα πρέπει να συνεχιστεί σε τρία επίπεδα.

Πρώτον, σε χρηματοδοτικό επίπεδο. Δεύτερον, σε επίπεδο στήριξης προσωπικού. Δηλαδή, πρέπει να μας πείτε χρονοδιαγραμματικά πότε θα συνεχιστεί, με ποιους πόρους και ποια πρόσωπα θα στελεχώσουν αυτή την προσπάθεια. Τρίτον, πρέπει σύντομα να έχουμε και τα πορίσματα, εάν κτιριακά μπορεί να φιλοξενήσει η Βιβλιοθήκη αυτό τον πλούτο των χιλιάδων βιβλίων και αρχεοτύπων, που ξεκίνησε τότε με την ίδρυση της Βιβλιοθήκης ο ιδρυτής της, Πατριάρχης Μητροφάνης, ο οποίος κατέθεσε από τον προσωπικό του οβολό 300 περίπου σπάνια χειρόγραφα. Πρέπει, λοιπόν, εδώ να αναδείξουμε αυτό τον πλούτο και να πούμε πότε θα ολοκληρωθεί.

Εάν δεν μπορούμε μόνοι μας, πρέπει να συνεννοηθούμε ποιοι άλλοι μπορούν να στηρίξουν την προσπάθεια και να έχουμε ένα διακύβευμα, που είναι πολύ σημαντικό για την ανθρωπότητα, γιατί είναι μνημείο παγκόσμιας πολιτιστικής κληρονομιάς. Νομίζω ότι, πρέπει να διεκδικήσουμε όλοι μαζί η Βιβλιοθήκη της Χάλκης, η ίδια η Χάλκη, να αποτελέσει ένα μνημείο παγκόσμιας πολιτιστικής κληρονομιάς. Συγχαρητήρια, καλή δύναμη και καλή συνέχεια.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Σκουρολιάκος.

ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ: Κύριε Πρόεδρε, Σεβασμιότατε, Θεοφιλέστατε, κύριε Υπουργέ, κυρίες και κύριοι συνάδελφοι, θέλω να καταθέσω και εγώ τη χαρά μου και την ικανοποίησή μου για αυτή τη συνέργεια ανάμεσα στις δύο Βιβλιοθήκες, τη Βιβλιοθήκη της Βουλής των Ελλήνων, που όλοι γνωρίζουμε τον πλούτο που εμπεριέχει, τις σπάνιες εκδόσεις που έχει στην κατοχή της, αλλά και τη Βιβλιοθήκη της Θεολογικής Σχολής της Χάλκης.

Η Θεολογική Σχολή της Χάλκης μόρφωσε και επιμόρφωσε ιερωμένους, επιστήμονες, ανθρώπους που ασχολήθηκαν με τον πολιτισμό και τα κοινωνικά θέματα, έχοντας σαν βασικό της εργαλείο αυτή τη σπουδαία Βιβλιοθήκη, που παρουσιάζει τεράστιο επιστημονικό ενδιαφέρον. Είναι σημαντικό, λοιπόν, ότι από εδώ και πέρα με τη ψηφιοποίηση, με τη βοήθεια που παρασχέθηκε στη Βιβλιοθήκη της Χάλκης για την οργάνωση, την καταλογογράφηση και την επεξεργασία των τεκμηρίων, θα μπορούν με μεγαλύτερη άνεση και με πιο ευρύ πεδίο μελετητές, επιστήμονες, φοιτητές να εργάζονται και όσοι έχουν πρόσβαση σε αυτή τη Βιβλιοθήκη να προχωράνε τις γνώσεις τους και το επιστημονικό τους έργο.

Να ευχαριστήσουμε, βεβαίως, όσους εργάστηκαν για αυτό το σπουδαίο σκοπό και με αφορμή αυτές τις κούτες, που είδαμε και στις φωτογραφίες, ας μου επιτραπεί να καταθέσω ότι, πραγματικά, στην Ελλάδα, στον ελληνικό χώρο, αλλά και έξω από την Ελλάδα, στο ρωμέϊκο χώρο ακόμα και της Ανατολής, υπάρχει ένα σπουδαίο υλικό και θα έπρεπε στην Ελλάδα να ενισχυθούν οι σπουδές παλαιογραφίας ακόμα περισσότερο.

Κλείνοντας, θα ήθελα να θέσω ένα θέμα, το οποίο δεν είναι εκτός θέματος και θα ζητήσω την προσοχή του Υφυπουργού, κ. Αμανατίδη, κάνοντας μια αναφορά στη φυλακισμένη Βιβλιοθήκη, που - για όσους δεν ξέρουν - είναι η Βιβλιοθήκη του Φιλολογικού Συλλόγου Κωνσταντινουπόλεως. Είναι μια Βιβλιοθήκη, που ξεκίνησε να οργανώνεται με βάση ένα χειρόγραφο για έναν πάπυρο από την Αμισό του 1213. Οργανώθηκε γύρω στο 1850 και ήταν μια πολύ σπουδαία Βιβλιοθήκη, όμως, οι πολύ συχνές πυρκαγιές στην Κωνσταντινούπολη, το 1870 και το 1925, κατέστρεψαν ένα μεγάλο μέρος της. Παρόλα αυτά, όμως, το 1925 διασώθηκαν 50.000 τόμοι, οι οποίοι κατασχέθηκαν από το τουρκικό κράτος και δεν ήξερε κανένας πού πήγαν, γιατί διασκορπίστηκαν σε διάφορες βιβλιοθήκες.

Το 1932 έγινε μια ανακοίνωση ότι τα βιβλία αυτά βρίσκονται στην Εταιρεία της Ιστορίας της Τουρκίας και, νομίζω ότι, πρέπει να ξεκινήσει ένας αγώνας, που τον κάνουν οι Κωνσταντινουπολίτες από μόνοι τους, αλλά, κύριε Υπουργέ, δεν ξέρω πώς θα μπορούσαμε και σαν πολιτεία να αξιώσουμε την επιστροφή των βιβλίων της Βιβλιοθήκης στους φυσικούς της κληρονόμους, δηλαδή, στους Ρωμιούς της Κωνσταντινούπολης.

Τελειώνοντας, να ευχηθώ η συνεργασία να προχωρήσει ακόμα πιο βαθιά, με μεγαλύτερη ευρύτητα και τα αποτελέσματα είναι σίγουρο ότι θα είναι σπουδαία. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Κεγκέρογλου.

ΒΑΣΙΛΕΙΟΣ ΚΕΓΚΕΡΟΓΛΟΥ: Ευχαριστώ, κύριε Πρόεδρε. Να καλωσορίσουμε στην κοινή συνεδρίαση των Επιτροπών μας τον Σεβασμιώτατο Μητροπολίτη Προύσης, κ.κ. Ελπιδοφόρο και τον Πανοσιολογιώτατο Αρχιμανδρίτη κ. Καισάριο Χρόνη και, βεβαίως, να μιλήσουμε και να δώσουμε τα συγχαρητήριά μας για τη δουλειά, που έχουν κάνει μέχρι τώρα, στο πλαίσιο της συνεργασίας με τη Βιβλιοθήκη της Βουλής. Να συγχαρούμε την Προϊσταμένη της Διεύθυνσης της Βιβλιοθήκης της Βουλής και όλους όσους εργάστηκαν και θα εργαστούν γι’ αυτό το σκοπό και, βεβαίως, το Μορφωτικό Ίδρυμα της Εθνικής Τράπεζας και τον επικεφαλής, κ. Τσελίκα.

Ο στόχος, κ. Υπουργέ, κ. Πρόεδρε και κυρίες κύριοι συνάδελφοι, που έχει θέσει το Οικουμενικό Πατριαρχείο, όπου δεν είναι μόνο του Οικουμενικού Πατριαρχείου αίτημα, αλλά θα έλεγα ότι είναι ένα διεθνές αίτημα, ένα οικουμενικό αίτημα, της επαναλειτουργίας της Θεολογικής Σχολής της Χαλκής, ελπίζουμε πολύ σύντομα να ευοδωθεί. Ελπίζουμε να πάρει σάρκα και οστά και να τηρήσουν τις δεσμεύσεις αυτοί οι οποίοι πρέπει νομικά να δώσουν αυτή τη δυνατότητα. Όμως, θα πρέπει να πούμε ότι είναι πάρα πολύ σημαντικό ότι οι πρωτοβουλίες, όπως αυτή που ξεκίνησε εδώ και δύο – δυόμισι χρόνια, μπορούν να δώσουν σάρκα και οστά στη Θεολογική Σχολή της Χάλκης, στη Βιβλιοθήκη της και έτσι με διαφορετικούς τρόπους να επαναλειτουργήσει η σιωπηλή σχολή, να μιλήσει ξανά, όχι μόνο στους χριστιανούς, αλλά και στην παγκόσμια κοινότητα, γιατί το έργο, για το οποίο γίνεται η παρουσίαση σήμερα, είναι σπουδαίο και ιστορικό. Η αποκατάσταση και η αναδιοργάνωση και η ανάδειξη του βιβλιακού πλούτου και του πολιτισμού είναι στη διάθεση της παγκόσμιας έρευνας και της ιστορίας. Νομίζω ότι, από μόνο του αυτό αποτελεί ένα μεγάλο βήμα για να μιλήσει η ιστορία και η ίδια η Θεολογική Σχολή της Χάλκης.

Με αυτά τα λόγια θα ήθελα να ευχηθώ να έχει επιτυχία και συνέχεια αυτή η συνεργασία, η οποία στηρίζεται, ασφαλώς, από όλες τις πτέρυγες της Βουλής. Ελπίζουμε ότι θα αποτελέσει παράδειγμα για να υπάρξει μια ευρύτερη εθνική συνεννόηση για πάρα πολλά ακόμα ζητήματα, τα οποία μπορούν να ενώσουν, όχι απλά τις πτέρυγες της Βουλής, αλλά τον ελληνισμό και στην Ελλάδα και τον ελληνισμό της διασποράς και, βεβαίως, να ενώσουν και τον πνευματικό κόσμο απανταχού της γης, όπου μπορούν, ιδιαίτερα την ανάγκη για την επαναλειτουργία της Σχολής, να τη στηρίξουν και να την απαιτήσουν. Συγχαρητήρια σε αυτούς που πήραν την πρωτοβουλία και σε αυτούς που υλοποιούν το έργο. Θα είμαστε κοντά, υποστηριχτές σε αυτή την προσπάθεια. Ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ: Ευχαριστώ, κύριε Πρόεδρε. Σεβασμιώτατε Μητροπολίτη Προύσης και Ηγούμενε της Ιεράς Μονής Αγίας Τριάδος της Χάλκης, κ.κ. Ελπιδοφόρε, Πανοσιολογιώτατε Αρχιμανδρίτη, κ. Καισάριε Χρόνη, σας καλωσορίζουμε στην κοινή συνεδρίαση των τριών Επιτροπών μας και σας ευχαριστούμε για την παρουσία σας σήμερα εδώ.

Αγαπητοί, κύριοι Υφυπουργοί, εκλεκτοί προσκεκλημένοι, κυρίες και κύριοι συνάδελφοι, εάν είναι αλήθεια – και είναι - ότι ο αρχαίος ελληνικός και ρωμαϊκός πολιτισμός είναι τα θεμέλια του σύγχρονου δυτικού ευρωπαϊκού πολιτισμού, άλλο τόσο είναι αλήθεια ότι ο χριστιανισμός αποτελεί το κύριο θρησκευτικό ρεύμα, που διατρέχει την Ευρώπη και σημαντικά τμήματα των άλλων ηπείρων.

Είναι, επίσης, γεγονός και ανεξάρτητα από τις επιμέρους δογματικές αποχρώσεις ότι ο Χριστιανισμός επηρέασε καθοριστικά την πορεία και την εξέλιξη της ανθρωπότητας. Ωστόσο, είναι η Ορθοδοξία, που αποτέλεσε και το εφαλτήριό του, με βάση την ελληνική γλώσσα και τον ελληνικό πολιτισμό. Σύμφωνα μάλιστα και με έγκυρους ιστορικούς, όπως η κυρία Ελένη Γλύκατζη - Αρβελέρ, στα Ορθόδοξα Βυζαντινά Μοναστήρια διασώθηκαν τα έργα των αρχαίων Ελλήνων, τα οποία στη συνέχεια πέρασαν τόσο στη δυτική Ευρώπη όσο και σε σπουδαίους Άραβες συγγραφείς.

Η πνευματική καρδιά της Οικουμενικής Ορθόδοξης Κοινότητας χτυπάει στο νησί της Χάλκης και στην Ιερά Μονή της Αγίας Τριάδος από το 858 μ.Χ. και ιδιαίτερα από το 1844 και εδώ. Από τον Πατριάρχη Φώτιο στον Γερμανό Δ΄ με τη Θεολογική Σχολή και, τελικά, στον σημερινό Πατριάρχη κ.κ. Βαρθολομαίο και τον καθοδηγούμενο της Μονής κ.κ. Ελπιδοφόρο η Βιβλιοθήκη της Ορθοδοξίας, η κιβωτός με τα αναρίθμητα κειμήλια και την κληρονομιά του ελληνισμού διεκδικεί την απρόσκοπτη πορεία της στο ταξίδι προς το μέλλον.

Το όραμα και οι εμπνευσμένες προσπάθειες των κ.κ. Βαρθολομαίου και Ελπιδοφόρου για την επαναλειτουργία της Θεολογικής Σχολής της Χάλκης, καθώς και για την σύγχρονη οργάνωση της πλούσιας Βιβλιοθήκης της ήταν φυσικό να βρουν ανταπόκριση και από το Ελληνικό Κοινοβούλιο και από την ομολογουμένως καλά οργανωμένη Βιβλιοθήκη μας.

Θέλω να συγχαρώ τόσο την Προϊσταμένη της Διεύθυνσης της Βιβλιοθήκης μας, την κυρία Δρούλια, αλλά και τους συνεργάτες της και όλους όσους συνέβαλαν, βοηθώντας να αναδειχθούν τα τεκμήρια και ο σπουδαίος αυτός θησαυρός, που βρισκόταν κλεισμένος μέσα στις κούτες, όπως μας είπε η κυρία Δρούλια για τόσα πολλά χρόνια.

Η συμβολή μας σίγουρα θα είναι ουσιαστική και χρήσιμη σε αυτή την τόσο σημαντική μορφωτική προσπάθεια, θα κάνουμε το χρέος μας. Εγώ από αυτή την σημερινή μας συνεδρίαση θα κρατήσω κάποια λόγια, που είπε η κυρία Δρούλια στην τοποθέτησή της, ότι οφείλουμε και δικαιούμαστε να έχουμε τις καλύτερες βιβλιοθήκες. Επίσης, ένας άλλος ομιλητής είπε ότι τα χαρτιά και οι πέτρες περιμένουν τους ανθρώπους, μας περιμένουν να σκύψουμε με ενδιαφέρον, να σκύψουμε με την ανάλογη προσοχή για να αναδείξουμε αυτόν τον σπουδαίο θησαυρό, αυτό τον σπουδαίο πλούτο, που κρύβουν μέσα τους.

Πρέπει να είναι σαφές ότι η Χάλκη και η Θεολογική της Σχολή δεν αποτελεί ούτε πεδίο εθνικών διαιρέσεων, ούτε πεδίο θρησκευτικής ή πολιτισμικής αντιπαλότητας. Αντίθετα, αποτελεί σημείο συνάντησης και σεβασμού της ετερότητας, χώρο γόνιμων πνευματικών αναζητήσεων και διαθρησκευτικών πρωτοβουλιών, τόπο μετατροπής της πολιτικής ισχύος σε πολιτική ειρήνης και συναδέλφωσης των λαών. Η σημερινή μας κοινή συνεδρίαση και ο κοινός λόγος, όπου βρεθήκαμε όλες οι παρατάξεις, είναι μια αρχή για να αναλάβουμε πολλές τέτοιες πρωτοβουλίες.

Το διεθνές ενδιαφέρον και η υποστήριξη για την επαναλειτουργία της Θεολογικής Σχολής της Χάλκης είναι αψευδής μάρτυρας του οικουμενικού χαρακτήρα της ορθοδοξίας και του ενωτικού μηνύματος των πνευματικών της παραδόσεων. Έχω την πεποίθηση ότι ο διαθρησκευτικός διάλογος, η επιστήμη και η τέχνη έχουν πολλά να κερδίσουν από τη λειτουργία της Θεολογικής Σχολής της Χάλκης και της πλούσιας Βιβλιοθήκης της τόσο στη γείτονα χώρα, όσο και ευρύτερα στον κόσμο.

Θα συγχαρώ για άλλη μια φορά αυτή τη σπουδαία πρωτοβουλία. Πιστεύω ότι, θα μας βρει όλους δίπλα της, τόσο η Βιβλιοθήκη της Βουλής, αλλά και η κάθε προσπάθεια, που θα συμβάλει προς αυτή την κατεύθυνση. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ: Ευχαριστώ, κύριε Πρόεδρε. Καλωσορίζουμε με ιδιαίτερη χαρά και συγκίνηση τους εκλεκτούς προσκεκλημένους και, ιδιαίτερα, τον Σεβασμιώτατο Μητροπολίτη Προύσης, κ.κ. Ελπιδοφόρο.

Σεβασμιώτατε, έχετε πράγματι ένα πολύ ωραίο όνομα και είναι πολύ ελπιδοφόρα και αυτή η συνάντησή μας σήμερα εδώ.

Ελπιδοφόρα γιατί δείχνει την συνεργασία και την σύμπνοια ανάμεσα στην ελληνική πολιτεία και τον οικουμενικό ορθόδοξο χριστιανικό κόσμο.

Μια από τις πιο μαύρες σελίδες στην ιστορία της ανθρωπότητας υπήρξε η καταστροφή της Βιβλιοθήκης της Αλεξάνδρειας. Πλούτος, γνώσεις εμπειριών, επιστήμης, φιλοσοφίας χάθηκαν από την εμπειρία του σύγχρονου πολιτισμού μας και αυτό δείχνει ότι η ύπαρξη μιας βιβλιοθήκης αποτελεί την συνέχεια ανάμεσα στο παρελθόν και στο μέλλον. Όταν σπάσει αυτός ο κρίκος και αυτή η συνείδηση, η ανθρωπότητα χάνει τον προσανατολισμό της.

Η δημιουργία και η επαναλειτουργία και της Βιβλιοθήκης της Χάλκης, αλλά και της Σχολής της Χάλκης είναι κάτι πάρα πολύ σημαντικό και όσον αφορά την εθνική διάσταση, αλλά και την παγκόσμια. Η δημιουργία της Βιβλιοθήκης αυτής, όπως παρουσιάστηκε και από την Προϊσταμένη της Διεύθυνσης της Βιβλιοθήκης της Βουλής, την οποία πρέπει όλοι να συγχαρούμε γι' αυτό το πολύ σημαντικό έργο, δείχνει ότι πλέον εκείνο που ενδιαφέρει και την ελληνική πολιτεία και τη θρησκεία μας είναι να υπάρξει η αξιοποίηση αυτού του πλούτου και η συνέχιση του στο χρόνο.

Επειδή νομίζω ότι το θέμα αυτό δεν είναι ένα θέμα, που αφορά διμερείς διαπραγματεύσεις της χώρας μας με την Τουρκία, αλλά είναι ένα θέμα παγκόσμιου ενδιαφέροντος, νομίζω ότι και το Υπουργείο Εξωτερικών - προφανώς σε διπλωματικό επίπεδο έχουν γίνει όλες οι ενέργειες - θα πρέπει να αναλάβει και μια εκστρατεία, ώστε η Βιβλιοθήκη αυτή να μπει, όπως είπε και προηγούμενος συνάδελφος, ως ένα μνημείο παγκόσμιας πολιτιστικής κληρονομιάς, υπό την αιγίδα και την προστασία, κατά τη γνώμη μου, του Οργανισμού Ηνωμένων Εθνών και της UNESCO. Είναι κάτι, που ιδιαίτερα σε αυτό το πολύ δύσκολο και κρίσιμο γεωπολιτικό περιβάλλον που ζούμε, με την ασάφεια και την αβεβαιότητα που υπάρχει στην περιοχή μας, νομίζω ότι θα εγγυηθεί τη λειτουργία, αλλά και την επέκταση του ρόλου, που θέλουμε να παίξει η Βιβλιοθήκη αυτή.

Με τις θερμότερες ευχές όλων μας εύχομαι η Βιβλιοθήκη αυτή να αποτελέσει, πράγματι, τον έμμεσο τρόπο για την ίδρυση και τη λειτουργία της Σχολής της Χάλκης, που είναι ένα σύμβολο για τον απανταχού ελληνισμό και εκείνο που θέλω να πω, ως εκπρόσωπος της Βουλής των Ελλήνων, είναι τη Χάλκη και τα μάτια μας. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κύριε Πρόεδρε, Σεβασμιώτατε Μητροπολίτη Προύσης, Πανοσιολογιώτατε, κ. Υπουργέ, κυρίες και κύριοι συνάδελφοι, να καλωσορίσω με τη σειρά μου στη Βουλή των Ελλήνων τους εκλεκτούς εκπροσώπους του Οικουμενικού Πατριαρχείου, να συγχαρώ τους φωτισμένους ιεράρχες, που ανέλαβαν μια επίπονη και σκληρή δουλειά για την αναδιοργάνωση, την καταγραφή και τη δημοσιοποίηση των τεκμηρίων της Βιβλιοθήκης της Ιεράς Θεολογικής Σχολής της Χάλκης.

Κύριε Πρόεδρε, η κοινή συνεδρίαση αυτών των Επιτροπών έχει σκοπό να αναδείξει την συνεργασία της Βιβλιοθήκης της Βουλής των Ελλήνων με τη Βιβλιοθήκη της Ιεράς Θεολογικής Σχολής της Χάλκης. Στις 10 Ιανουαρίου του 2015 υπεγράφη ένα Μνημόνιο Συνεργασίας, το οποίο περιλαμβάνει την παροχή εξ αποστάσεως στήριξης με προσωπική επικοινωνία, όταν προκύπτουν βιβλιοθηκονομικά ζητήματα, την αποστολή καθοδηγητικού εντύπου υλικού, όταν αυτό κριθεί αναγκαίο, την επιτόπια επίσκεψη μια φορά το χρόνο της Βιβλιοθήκης στην Ιερά Μονή της Χάλκης από ειδικό κλιμάκιο της Βιβλιοθήκης της Βουλής των Ελλήνων και την παροχή απαραίτητων εισηγήσεων, την αναγκαιότητα για ψηφιοποίηση όλων των πηγών και γραφών, που αφορούν την Ιερά Θεολογική Σχολή της Χάλκης.

Κυρίες και κύριοι συνάδελφοι, η λειτουργία της Βιβλιοθήκης της Ιεράς Θεολογικής Σχολής της Χάλκης, γνωρίζουμε ότι, αποτελεί ύψιστη προτεραιότητα για το Οικουμενικό Πατριαρχείο.

Είναι η κύρια δεξαμενή τροφοδότησης του Πατριαρχείου με εκπαιδευτικά και εκκλησιαστικά στελέχη, αποτελεί μια από τις σημαντικότερες ιστορικές πηγές της Ορθοδοξίας και του γένους και περιλαμβάνει εξαιρετικά σπάνια βιβλία και χειρόγραφα.

Το Οικουμενικό Πατριαρχείο αποδίδει μεγάλη σπουδαιότητα σε αυτή την συνεργασία, η οποία ενισχύεται από σημαντικές χορηγίες, όπως από την Εθνική Τράπεζα. Η παρουσία σας, με επικεφαλής τον Μητροπολίτη Προύσης, κ.κ. Ελπιδοφόρο, καταδεικνύει την σπουδαιότητα, που αποδίδει το Φανάρι.

Σεβασμιώτατε Μητροπολίτη, κ.κ. Ελπιδοφόρε, αποτελείτε παράδειγμα επιφανούς λόγιου και διακεκριμένου Ιεράρχη σε διεθνές επίπεδο. Ως Ηγούμενος της Ιεράς Μονής Αγίας Τριάδος της Χάλκης, εντός της οποίας βρίσκεται και η ομώνυμη Ιερά Θεολογική Σχολή, παράγετε ένα τεράστιο έργο για τον ελληνισμό και την Ορθοδοξία. Εμείς εδώ είμαστε για να στηρίξουμε αυτή την προσπάθειά σας. Επιδιώκουμε να δώσουμε ακόμα μεγαλύτερη στήριξη και αρωγή στην προσπάθειά σας. Εκτιμώ ότι, η ενημέρωση από τον Σεβασμιώτατο Μητροπολίτη, κ.κ. Ελπιδοφόρο, θα μας βοηθήσει ουσιαστικά όλους, ώστε η ελληνική Βουλή να κάνει το μέγιστο προς την κατεύθυνση της ενίσχυσης της Ιεράς Θεολογικής Σχολής της Χάλκης. Σας ευχαριστούμε για την παρουσία σας.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Θα ήθελα και εγώ να καλωσορίσω στη Βουλή τους εκλεκτούς προσκεκλημένους μας. Επίσης, θα ήθελα να συγχαρώ και όσους είχαν την πρωτοβουλία, αλλά και όσους υλοποιούν αυτή την πολύ σημαντική προσπάθεια, αυτή την πολύ σημαντική συνεργασία για περίσωση και ανάδειξη του πολιτιστικού πλούτου της Σχολής της Χάλκης. Πρέπει να πω ότι, πάντοτε, εκπλήσσομαι ευχάριστα, όταν συναντούμε ανθρώπους εδώ, ως Επιτροπή της Διασποράς, κυρίως από την Κωνσταντινούπολη, από την Ίμβρο, από την Τένεδο. Αυτό το έχω ξαναπεί και σε όλους όσους έχουν έρθει στην Επιτροπή Ελληνισμού της Διασποράς. Ξαφνιάζομαι, λοιπόν, ευχάριστα, γιατί βλέπω ότι είναι πραγματικοί πολίτες, διεκδικούν όπως θα έπρεπε να διεκδικούν οι πολίτες σε όποια χώρα και αν ζουν.

Βλέπω ότι και οι σημερινοί μας προσκεκλημένοι βάζουν επιτακτικά, διεκδικητικά, έτσι όπως πρέπει, ζητήματα ισοπολιτείας, ζητήματα ελευθερίας και μάλιστα γνωρίζουμε ότι ζούμε σε ένα κόσμο και, κυρίως, σε μια γειτονιά, που το πρόβλημα συνύπαρξης ή αντιπαράθεσης υπάρχει σε μια εκρηκτική, πολυεθνική, πολυγλωσσική και πολυθρησκευτική γειτονιά.

Θα είμαι λίγο πιο συγκεκριμένη, μίλησαν για πάρα πολλά ζητήματα οι αγαπητοί συνάδελφοι και τοποθετήθηκαν για την όλη προσπάθεια, αλλά ουσιαστικά δίνοντας και την αξία, που πρέπει να δώσουμε, στην ίδια τη Σχολή, στην ίδια την ύπαρξή της, στη διαχρονική της πορεία. Υπήρξε, το 1971, το κλείσιμο της Σχολής. Υπήρχαν, έτσι και αλλιώς, άσχημα προμηνύματα και τα προηγούμενα χρόνια. Από το 1967 - 1968 είχαν φύγει οι σπουδαστές, που ήταν από άλλες χώρες, για να συνεχίσουν τις σπουδές τους σε Θεολογικές Σχολές άλλων χωρών. Το 1971 υπήρξε ένας νόμος στην Τουρκία, που απαγόρευε τα ιδιωτικά πανεπιστήμια και, νομίζω ότι, εξαιτίας ή επ’ αφορμή αυτού του νόμου έκλεισε και η Θεολογική Σχολή της Χάλκης.

Θα ήθελα να ρωτήσω εάν σε όσες προσπάθειες έχετε κάνει - και έχετε κάνει πάρα πολλές - συζητείτε μια πιθανή αλλαγή νομοθετικού πλαισίου, πέραν των υπολοίπων, που ξέρω ότι έχετε συζητήσει. Συζητείτε μια πιθανή αλλαγή του νομοθετικού πλαισίου με βάση το προϋπάρχον νομοθετικό πλαίσιο για να μπορέσει πρακτικά να ανοίξει η Σχολή; Δηλαδή, σήμερα, το εμπόδιο του ανοίγματος της Σχολής της Χάλκης εναπόκειται σε αυτό το νόμο του 1971; Δεν το ξέρω, για αυτό ρωτώ, θα ήθελα πραγματικά να το μάθω.

Το δεύτερο πράγμα, που θέλω να ρωτήσω, είναι εάν συζητάτε να υπάρξουν πιθανές αλλαγές στη λειτουργία της Σχολής της Χάλκης. Γνωρίζω ότι, στο διάβα των χρόνων υπήρξαν αλλαγές. Δεν είμαι σε θέση να ξέρω εάν είναι αλλαγές αμιγώς στα γνωστικά αντικείμενα. Ξέρω, όμως, ότι, μετά την ίδρυση της τουρκικής Δημοκρατίας και μετά από κάποια χρόνια μπήκε η τουρκική γλώσσα και έγιναν και άλλες αλλαγές και άλλαξε και μορφές – εάν θα μπορούσα να το πω έτσι - η ίδια η Σχολή. Δεν ξέρω εάν συζητούνται μέσα στο πλαίσιο ξανανοίγματος της Σχολής της Χάλκης τέτοιου είδους αλλαγές.

Το τρίτο πράγμα, που θέλω να ρωτήσω, είναι πώς είναι η κτιριακή κατάσταση της Σχολής της Χάλκης και, βέβαια, ξέρω ότι έγινα πολύ πρακτική, σε σχέση με όλους τους προηγούμενους ομιλητές, θα ήθελα, όμως, να πω ότι είναι, πραγματικά, πολύ σημαντική η ενασχόληση με το παρελθόν, με την ιστορία. Γιατί είναι πραγματικά τόσο σημαντικό να ασχολείσαι με το παρελθόν; Γιατί διαφορετικά, νομίζω ότι, παύουμε να λειτουργούμε ως υποκείμενα της ιστορίας και το λέω για κάθε λαό και το λέω και για το δικό μας λαό.

Πιστεύω ότι, μπορούμε να συνειδητοποιήσουμε τεκμηριωμένα τη θέση μας στο παρόν, εάν γνωρίζουμε την ιστορία μας και, βέβαια, εδώ θα πρέπει να πω ότι όλα όσα συνέβησαν στη Σχολή της Χάλκης και, νομίζω ότι, έχουμε υποχρέωση να το πούμε, ως Βουλευτές, ως άνθρωποι που ασχολούμαστε με τα κοινά, έχει συγκεκριμένες πολιτικές αιτίες και, επομένως, εάν συντασσόμαστε - και πιστεύω ότι συντασσόμαστε - με ένα αξιακό σύστημα φιλελεύθερο, πατριωτικό και δημοκρατικό, που αποτελούν, κατά την άποψή μου, ορόσημο και στον πολιτικό και στο πολιτιστικό μας βίο, νομίζω ότι, θα πρέπει να έχουμε ευθεία αντιπαράθεση με την εξάρτηση, ευθεία αντιπαράθεση με τον ιμπεριαλισμό και έτσι μπορούμε να οδεύσουμε σε αυτό που λέμε - κατά την άποψή μου, πάρα πολύ σημαντικό και στις ημέρες μας - εθνική και κοινωνική χειραφέτηση. Ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει η κυρία Μεγαλοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ: Ευχαριστώ, κύριε Πρόεδρε. Σεβασμιώτατε Μητροπολίτη Προύσσης, κ.κ. Ελπιδοφόρε, Πανοσιολογιώτατε Αρχιμανδρίτη, κύριε Υπουργέ, κύριε Πρόεδρε, κυρίες και κύριοι συνάδελφοι, εκλεκτοί προσκεκλημένοι, αρχικώς, θέλω να σας εκφράσω τις ευχαριστίες μου, αλλά και ως εκπρόσωπος της Ένωσης Κεντρώων και του Προέδρου μας, κ. Λεβέντη, για το εξαιρετικό έργο που επιτελείτε και για τη γνώση, την οποία μεταλαμπαδεύετε μέσω των προσπαθειών σας.

Φυσικά, το μέγα ζήτημα της επαναλειτουργίας της Ιεράς Θεολογικής Σχολής της Χάλκης είναι ένα από τα βασικά αιτήματα του Οικουμενικού Πατριαρχείου και, κυρίως, του Οικουμενικού μας Πατριάρχη, κ.κ. Βαρθολομαίου, το οποίο στηρίζουμε πλήρως. Εύχομαι πολύ άμεσα να δούμε να γίνει, επιτέλους, πραγματικότητα και να ζήσουμε την ιστορική στιγμή της επαναλειτουργίας.

Μέχρι τότε είναι αξιοθαύμαστο το έργο, που επιτελείτε, σχετικά με την αποκατάσταση των ιστορικών κειμηλίων. Ο βιβλιακός πλούτος που διασώζεται, χάριν των ενεργειών σας, είναι έργο που θα προσφερθεί στον ελληνισμό. Από τη θέση της Βουλευτού είμαι στη διάθεσή σας να προσφέρω ό,τι μπορώ και να βοηθήσω σε ό,τι μου ζητηθεί για την εκπλήρωση του σκοπού σας, αλλά και, ως πολίτης, δεν γίνεται να μην ευχαριστήσω όλους όσους συνδράμουν, ο καθένας από τη δική του θέση, για τη διάσωση αυτού του ιστορικού πλούτου.

Με έκπληξη ενημερώθηκα ότι έχουν αποκιβωτιστεί πλέον των 20.000 βιβλίων και το έργο συνεχίζεται με τους ίδιους ρυθμούς. Ήταν κάτι που το πληροφορήθηκα από το ενημερωτικό δελτίο, που μας διανεμήθηκε και η αρχική χαρά μου μεταβλήθηκε σε ειλικρινή ευγνωμοσύνη για τους ανθρώπους, που εργάζονται επί αυτού του έργου.

Μάλιστα, σήμερα, μας ενημέρωσε η Προϊσταμένη της Διεύθυνσης της Βιβλιοθήκης της Βουλής ότι έχουν, ήδη, ανοιχτεί 800 κιβώτια και απομένουν άλλα 200. Θα είναι μεγάλη χαρά μας να ανοιχθούν και να ψηφιοποιηθούν και να συντηρηθούν τα βιβλία αυτά, γιατί διάβασα ότι έχουν πάθει ζημιές με τις υγρασίες κ.λπ., οπότε θέλουν και ειδικούς για να τα συντηρήσουν. Θα ήταν, επίσης, παράλειψη να μην ευχαριστήσω το Μορφωτικό Ίδρυμα της Εθνικής Τράπεζας, που συνδράμει στην προσπάθεια.

Δεν υπάρχει σαφώς κάτι που να επισημάνω ή να τονίσω, αφού οι επιστήμονες και όσοι ασχολούνται, ασφαλώς, θα ξέρουν πολύ καλά τη δουλειά τους και δεν πρέπει να τους δώσουμε εμείς οδηγίες. Είναι η πρώτη φορά που η Βιβλιοθήκη της Βουλής εκφεύγει των ορίων της ελληνικής επικράτειας και ευελπιστώ, αφενός, αυτή η εξωστρέφεια να συνεχιστεί, όπου υπάρχει ελληνική κοινότητα και παροικία, και, αφετέρου, αυτή η απόπειρα να έχει τα αποτελέσματα, που επιθυμούμε για τον ελληνισμό, την ομογένεια και την ίδια τη Βιβλιοθήκη.

Οι Έλληνες της διασποράς και του εξωτερικού λίγες αναφορές έχουν να συνδέονται με την πατρίδα και μια από αυτές, θεωρώ ότι, είναι η γλώσσα. Εάν καταφέρουμε μέσα από τέτοιες δράσεις να τους βοηθήσουμε, να μην τους ξεχάσουμε και να διατηρήσουμε τη γλώσσα των προγόνων, να τους φέρουμε κοντά στην πατρίδα, τότε θα έχουμε, ασφαλώς, κερδίσει.

Ειδικά, αναφορικά με τη συγκεκριμένη περιοχή και τη συγκεκριμένη Βιβλιοθήκη, μας συνδέουν όχι μόνο ιστορικές αναφορές, αλλά και αρχαίοι σύνδεσμοι. Πρέπει η Βιβλιοθήκη της Βουλής και όλες οι υπηρεσίες του Κοινοβουλίου να είναι έτοιμες να συνδράμουν σε ό,τι τους ζητηθεί χωρίς αστερίσκους. Η συμμετοχή όλων μας σε συζητήσεις και ενημερώσεις είναι απαραίτητη. Από την πλευρά μου, σας εκφράζω τις ευχαριστίες μου και επαναλαμβάνω τη βούλησή μου να συμμετάσχω και να συνδράμω καθ΄ οιονδήποτε τρόπο κρίνετε απαραίτητο. Σας ευχαριστώ και θέλω να σας ευχηθώ καλή συνέχεια στο αξιοθαύμαστο αυτό έργο σας.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Ευχαριστώ, κύριε Πρόεδρε. Θέλω και εγώ με τη σειρά μου να καλωσορίσω τον Σεβασμιώτατο και τον Πανοσιολογιώτατο στην Επιτροπή μας.

Σεβασμιώτατε, κ.κ. Ελπιδοφόρε, δεν φέρατε μόνο την ελπίδα μαζί σας εδώ, έχετε φέρει και την ομοψυχία και την ομοφωνία. Βλέπετε αυτό είναι το θαύμα της Ορθοδοξίας. Σήμερα συμφωνούμε, ομονοούμε όλοι οι Βουλευτές ότι πρέπει να στηρίξουμε αυτή την σημαντική προσπάθεια και, επειδή ακριβώς στην ιστορία πάντοτε η του Χριστού πίστη και η Ορθοδοξία ένωνε όλους τους Έλληνες, γι' αυτό και σε όλους τους πατριωτικούς αγώνες οι Έλληνες βάζαμε μπροστά την Ορθοδοξία, βάζαμε την πίστη στο Χριστό και ξεκινούσαμε τους αγώνες. Έτσι εξασφαλίζαμε την ομοψυχία και την ομοφωνία.

Είναι σημαντικό το έργο που γίνεται και, πραγματικά, εντυπωσιάστηκα από τους αριθμούς, όπως 20.000 βιβλία, 800 κιβώτια, είναι εντυπωσιακό. Αυτό από την μια πλευρά δείχνει το βάθος στην ιστορία της Ορθοδοξίας, αλλά από την άλλη πλευρά δείχνει και τον πλούτο των ευρημάτων, τον πλούτο των στοιχείων, τα οποία μπορούμε να αντλήσουμε μέσα από όλα αυτά τα βιβλία. Γι' αυτό, λοιπόν, θέλω να συγχαρώ την κυρία Δρούλια, όπως και όλους όσους σας βοήθησαν στο έργο, όσους ήταν κοντά σας σε αυτή την σημαντική προσπάθεια.

Θέλω να πω και κάτι για την πολυγλωσσία. Άκουσα για την πολυγλωσσία, για το βάθος χρόνου, που είπαμε προηγουμένως, στοιχεία τα οποία αποδεικνύουν ακριβώς την οικουμενικότητα της Βιβλιοθήκης. Αλλά μέσα από την οικουμενικότητα της Βιβλιοθήκης και από τον πλούτο αυτών των βιβλίων βγαίνει και η οικουμενικότητα της ίδιας της Σχολής. Κάτι το οποίο, νομίζω ότι, είναι και προς όφελος της Τουρκίας να ξεκινήσει να λειτουργεί η Σχολή. Γιατί αυτή η οικουμενικότητα, καταρχήν, είναι η οικουμενικότητα της Ορθοδοξίας. Βγαίνει η οικουμενικότητα μέσα από όλο αυτόν τον πλούτο των ευρημάτων, η οικουμενικότητα της Σχολής, οπότε είναι προς όφελος της Τουρκίας να λειτουργήσει η Σχολή ξανά, γιατί είναι σίγουρο ότι θα γίνει πόλος έλξης για φοιτητές από όλο τον κόσμο, από όλες τις θεολογικές σχολές θα θέλουν να έρθουν εδώ φοιτητές είτε να μελετήσουν τη Βιβλιοθήκη, να αντλήσουν γνώσεις, στοιχεία κ.λπ., μέσα από τη Σχολή, είτε για διδακτορικά. Επομένως, από αυτό θα βγει ωφελημένη η Τουρκία.

Θα ήθελα να συμπληρώσω ότι είναι δεδομένο, Σεβασμιώτατε, Πανοσιολογιώτατε, ότι, εμείς οι Βουλευτές, όλοι οι Βουλευτές του ελληνικού κοινοβουλίου, η Βουλή με τις υπηρεσίες της, στηρίζουμε αυτή την προσπάθεια. Είμαστε κοντά σας.

Είχα τη δυνατότητα, βέβαια, να ενημερωθώ για τη Θεολογική Σχολή της Χάλκης σε μια πολύ σημαντική εκδήλωση ενημέρωσης, που είχε οργανωθεί από το Μέγαρο Μουσικής.

Κυρία Δρούλια, επειδή δεν άκουσα τους τίτλους των βιβλίων, μπορείτε να τους επαναλάβετε; Σας ευχαριστώ.

ΕΛΕΝΗ ΔΡΟΥΛΙΑ (Προϊσταμένη της Διεύθυνσης της Βιβλιοθήκης της Βουλής): Ναι, βέβαια. Είναι ο Κανονισμός της Εταιρίας του Μουσείου της Ευαγγελικής Σχολής τυπωμένος στη Σμύρνη το 1874 και έξι τεύχη αναγνωσμάτων, σειρά αναγνωσμάτων, τυπωμένα το 1884.

ΓΕΩΡΓΙΟΣ ΛΑΖΑΡΙΔΗΣ: Μιλάμε για ενάμισι αιώνα πριν. Επομένως, αποδεικνύεται ότι είναι σημαντικά τα στοιχεία σας. Σας ευχαριστώ πολύ, κυρία Δρούλια.

Σεβασμιώτατε, Πανοσιολογιώτατε και πάλι θέλω να σας ευχαριστήσω για την παρουσία σας εδώ και σας εύχομαι καλή δύναμη. Ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ.

Τον λόγο έχει ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Θα ήθελα να απαντήσω σε δύο θέματα, που τέθηκαν ως ερωτήσεις. Να ευχαριστήσω τον Βουλευτή, κ. Σκουρολιάκο, για το θέμα, το οποίο έθεσε και θα το εξετάσουμε. Είναι αλήθεια ότι το γνώριζα ακροθιγώς και με το δημοσίευμα, που κάνατε και με αυτό που μου δώσατε, μου δίνετε την ευκαιρία να προχωρήσουμε.

Θα ήθελα να επωφεληθώ της ευκαιρίας και να ενημερώσω το Σώμα, αποδίδοντας μεγάλη σημασία, γιατί και από κάποιους κυρίους Βουλευτές ακούστηκε, σε σχέση με το διαθρησκειακό διάλογο, ότι η χώρα μας θα διοργανώσει τη Δεύτερη Σύσκεψη Διαπολιτισμικού και Διαθρησκειακού Διαλόγου, ιδιαίτερα με τις χώρες της Μέσης Ανατολής, για την ειρηνική συνύπαρξη στη Μέση Ανατολή, το Νοέμβριο του 2017. Είναι μια συνέχεια της Πρώτης Διάσκεψης, που έγινε τον Οκτώβριο του 2015, με την συμμετοχή πάρα πολλών χωρών. Είναι μια μεγάλη διάσκεψη, την οποία οργανώνουμε, ήδη, εδώ και αρκετό καιρό και ελπίζω τα αποτελέσματά της στον ταραγμένο κόσμο να φέρουν θετικές επιδράσεις. Ευχαριστώ πάρα πολύ, κύριε Πρόεδρε.

Σεβασμιώτατε, για μια ακόμη φορά σας ευχαριστούμε, το είδατε άλλωστε και από όλα τα μέλη της Βουλής, όπου αυτό, βέβαια, προσθέτει σε όλους μας ακόμη μεγαλύτερες ευθύνες. Ευχαριστώ πάρα πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής της Βιβλιοθήκης της Βουλής): Ευχαριστούμε πολύ.

Τον λόγο έχει ο Σεβασμιώτατος Μητροπολίτης Προύσης, κ.κ. Ελπιδοφόρος.

ΣΕΒΑΣΜΙΩΤΑΤΟΣ ΜΗΤΡΟΠΟΛΙΤΗΣ ΠΡΟΥΣΗΣ, κ.κ. ΕΛΠΙΔΟΦΟΡΟΣ (Ηγούμενος της Ιεράς Μονής Αγίας Τριάδος Χάλκης): Σας ευχαριστώ που μου δίνετε τη δυνατότητα να μιλήσω και πάλι. Θα ήθελα να ευχαριστήσω όλες και όλους σας για τα εξαιρετικά ενθαρρυντικά λόγια, που απευθύνατε στην ταπεινή μας προσπάθεια. Πρέπει να σας πω ότι στη Θεολογική Σχολή Χάλκης σήμερα είναι οκτώ μοναχοί, είναι νέοι άνθρωποι, οι οποίοι έχουν έρθει από την Ελλάδα, έχουν εγκαταλείψει τους φίλους τους, τις πατρίδες τους, τις οικογένειές τους, τη ζωή τους και έχουν έρθει στην Κωνσταντινούπολη και όχι στο Πατριαρχείο, που είναι η δόξα στο Φανάρι, που υπάρχει δημοσιότητα και οι άνθρωποι κολακεύονται να εργάζονται και να διακονούν εκεί, αλλά έχουν έρθει στη Θεολογική Σχολή της Χάλκης, πάνω σε ένα νησί, σε ένα βουνό και εργάζονται αθόρυβα και με αφοσίωση.

Μεταξύ αυτών είναι και ο πατήρ Καισάριος, ο οποίος είναι Διευθυντής της Βιβλιοθήκης μας και είναι μαζί μου σήμερα εδώ, ο οποίος ήρθε με Πρόγραμμα Erasmus στη Θεολογική Σχολή της Χάλκης. Σκεφθείτε ότι η Θεολογική Σχολή της Χάλκης είναι μια κλειστή σχολή, η οποία, όμως, είναι ενεργή στα Προγράμματα Erasmus και φιλοξενεί φοιτητές και φοιτήτριες από πανεπιστήμια της Ελλάδας κυρίως. Ως τέτοιος φοιτητής ήρθε ο πατήρ Καισάριος, γοητεύτηκε από την ομορφιά της σχολής, αλλά και ελκύστηκε από την θυσιαστική διακονία, που έχουμε εκεί και θέλησε και εκείνος να θυσιάσει τη ζωή του και να μείνει και να αφοσιωθεί στην υπηρεσία της Θεολογικής Σχολής. Έτσι έγινε κληρικός και μοναχός της Θεολογικής Σχολής της Χάλκης.

Να σας ευχαριστήσω για αυτά τα ενθαρρυντικά λόγια, τα οποία χρειαζόμαστε στη διακονία μας και στην υπηρεσία μας εκεί και να απαντήσω όμως και στα τρία ερωτήματα, που μου ετέθησαν.

Το πρώτο αφορούσε τον τρόπο με τον οποίο έκλεισε η Θεολογική Σχολή της Χάλκης, το 1971. Πράγματι, είναι ακριβέστατο αυτό, που είπατε, ότι υπάρχει μια νομοθεσία, ένας νόμος, ο οποίος ψηφίστηκε τότε φωτογραφικά για να κλείσουν κάποια «ενοχλητικά» εκπαιδευτικά ιδρύματα με την πρόφαση ότι απαγορεύεται πλέον η ιδιωτική εκπαίδευση, η ανώτατη εκπαίδευση στην Τουρκία και, τότε, μεταξύ αυτών, που έκλεισαν, ήταν και το Robert College, ένα πολύ σπουδαίο αμερικάνικο σχολείο. Και, όμως, όλα τα σχολεία, τα οποία έκλεισαν με αυτό το νόμο, βρήκαν έναν τρόπο και επέτυχαν την επαναλειτουργία, εκτός από τη Θεολογική Σχολή της Χάλκης.

Ασφαλώς, η νομοθεσία περί παιδείας στην Τουρκία έχει εξελιχθεί από τότε, μιλάμε για πάνω από 45 χρόνια, επομένως, έχει πλήρως αλλάξει το πεδίο, όσον αφορά τη νομοθεσία περί παιδείας. Δεν είναι νομικό το κώλυμα σήμερα για την επαναλειτουργία της Θεολογικής Σχολής της Χάλκης. Αυτά δεν είναι δικά μου λόγια, είναι λόγια του ίδιου του σημερινού Προέδρου της Τουρκικής Δημοκρατίας, κ. Ρετζέπ Ταγίπ Ερντογάν, ο οποίος σε δημόσια δήλωση του είπε ότι δεν υπάρχει κανένα νομικό κώλυμα για την επαναλειτουργία της Θεολογικής Σχολής της Χάλκης.

Επομένως, συνεχίζω εγώ - λογική τη σκέψει – ότι, άρα, είναι πολιτικό και αυτό το πολιτικό ζήτημα οφείλει να το λύσει το κράτος μου, του οποίου είμαι πολίτης, η Τουρκική Δημοκρατία. Διότι, ως πολίτης της Τουρκικής Δημοκρατίας, διεκδικώ το δικαίωμά μου στην παιδεία και στο να είμαι Καθηγητής και Ηγούμενος και σχολάρχης σε μια σχολή στην οποία, ήδη, βρίσκομαι ως πολίτης και να μην αναγκάζομαι να πηγαίνω στη Θεσσαλονίκη είτε για να σπουδάσω θεολογία, όπως αναγκάστηκα να κάνω και όπως για να ασκήσω την ιδιότητά μου ως Καθηγητή Πανεπιστημίου πηγαίνω στη Θεσσαλονίκη στο Αριστοτέλειο Πανεπιστήμιο και διδάσκω στη Θεολογική Σχολή.

Γιατί, λοιπόν, να το κάνω εγώ, σαν τούρκος πολίτης αυτό, εφόσον στην πατρίδα μου, στην Κωνσταντινούπολη, υπάρχει μια πολύ σπουδαία Θεολογική Σχολή, με μια πολύ σπουδαία Βιβλιοθήκη, στην οποία ζω και υπηρετώ, ήδη, ως Ηγούμενος και ως σχολάρχης και αναγκάζομαι να πηγαίνω σε ξένη χώρα. Αυτή, λοιπόν, είναι η απάντηση στο πρώτο ερώτημα.

Άρα, πρέπει η Τουρκία να ξεπεράσει τον εαυτό της και να βρει το πολιτικό θάρρος, γιατί περί αυτού πρόκειται πλέον, το πολιτικό θάρρος και το κουράγιο να πάρει μια τέτοια απόφαση και να αποκαταστήσει μια αδικία.

Το δεύτερο είναι για το ακαδημαϊκό πρόγραμμα και εάν σκεφτόμαστε να αλλάξουμε κάποια πράγματα. Ασφαλώς και έχουμε ασχοληθεί επί των ημερών μου, διότι η ακαδημαϊκή μου ιδιότητα μου δίνει μια τέτοια δυνατότητα να αναθεωρήσω το ακαδημαϊκό πρόγραμμα, που υπήρχε το 1971. Υπάρχει εξέλιξη στην επιστήμη, η θεολογία είναι μια επιστήμη και όπως όλες οι επιστήμες έχουν εξέλιξη στα γνωστικά αντικείμενα.

Υπάρχει, για παράδειγμα, μια τεράστια θεολογική γραμματεία, που έχει αναπτυχθεί για την προστασία του περιβάλλοντος. Είναι ένα νέο πρόβλημα η προστασία του περιβάλλοντος και τα οικολογικά ζητήματα και η Ορθόδοξη Θεολογία έπρεπε να αρθρώσει έναν λόγο και τον άρθρωσε τον λόγο αυτό με όλες τις γνωστές πρωτοβουλίες του Οικουμενικού μας Πατριάρχη, κ.κ. Βαρθολομαίου, ο οποίος συγκάλεσε διεθνή συνέδρια, κυρίως ασχολήθηκε με τα ύδατα σε όλο τον κόσμο, παγκόσμια, ως Οικουμενικός, με το αποτέλεσμα, ήδη, να έχει πάρει τον τίτλο του Πράσινου Πατριάρχη, ενός Πατριάρχη, δηλαδή, ο όποιος έχει ιδιαίτερες οικολογικές ευαισθησίες. Είναι, λοιπόν, ένα παράδειγμα πώς μπορεί να ανανεωθεί το ακαδημαϊκό πρόγραμμα της Θεολογικής Σχολής της Χάλκης, όταν με το καλό επαναλειτουργήσει.

Ένα άλλο επαναστατικό στοιχείο, το οποίο θα βάλουμε στη Θεολογική Σχολή, όταν θα λειτουργήσει, είναι ότι θα είναι υποχρεωτική η αγγλική γλώσσα, ως γλώσσα διδασκαλίας, δεύτερη γλώσσα ασφαλώς μαζί με την ελληνική. Μιλάμε για Οικουμενικό Πατριαρχείο, μιλάμε για ένα Πατριαρχείο, που είναι υπεύθυνο για την κατάρτιση στελεχών για όλον τον κόσμο, τον ορθόδοξο, ο οποίος εκτείνεται σε όλα τα γεωγραφικά μήκη και πλάτη της γης.

Επομένως, ο απόφοιτος της Θεολογικής Σχολής πρέπει να κατέχει, τουλάχιστον, την αγγλική γλώσσα, σαν ένα εφόδιο για την άσκηση των καθηκόντων του. Είναι δύο παραδείγματα επιγραμματικά για το πώς σκεφτόμαστε να αναδιαμορφώσουμε το ακαδημαϊκό πρόγραμμα.

Τέλος, το τρίτο είναι το κτίριο. Πραγματικά, το κτίριο είναι ένα πρόβλημα. Είναι ένα κτίριο, το οποίο χτίστηκε το 1896, μετά από έναν τεράστιο σεισμό, που έγινε στην Κωνσταντινούπολη. Είναι ένα κτίριο, που χτίστηκε σε δεκαοκτώ μήνες. Όσοι το έχετε επισκεφτεί, θα απορείτε πώς είναι δυνατόν ένα τέτοιο κτίριο του 1896 να έχει κτιστεί σε δεκαοκτώ μήνες, άρα, είναι φυσικό αυτό το κτίριο να έχει υποστεί φθορές.

Για να απαντήσω ευθέως, πράγματι, έκανα χρήση της ιδιότητας μου, ως Καθηγητή του Αριστοτελείου Πανεπιστημίου Θεσσαλονίκης, και προσέγγισα τον κ. Μυλόπουλο, ο οποίος ήταν ο τότε Πρύτανης και ο οποίος επιστράτευσε, όπως γίνεται σήμερα, όλες τις δυνάμεις του Πανεπιστημίου και εκπονήθηκε μια μελέτη αποτύπωσης, καταρχήν, του κτιρίου και αποκατάστασης και προβλέπονται να χτιστούν και κάποια καινούργια κτίρια. Αυτή η μελέτη έχει ολοκληρωθεί, έχει κατατεθεί και, με χορηγία της Εθνικής Τράπεζας, έχει, ήδη, εκδοθεί σε έναν ωραίο πολυτελή τόμο. Με την ευκαιρία θα μου επιτρέψετε αυτό τον ωραίο τόμο με τη μελέτη για την αποκατάσταση του κτιρίου της Θεολογικής Σχολής να τον επιδώσω στη Προϊσταμένη της Διεύθυνσης της Βιβλιοθήκης της Βουλής, κυρία Δρούλια, για να αποτεθεί και στη Βιβλιοθήκη της Βουλής.

Θέλω να σας ευχαριστήσω και πάλι όλες και όλους με πρώτο τον κ. Πρόεδρο, ο οποίος είχε την ευγενή καλοσύνη να με καλέσει, αλλά και τους άλλους Προέδρους των Επιτροπών, που συνεδριάζουν σήμερα. Θέλω να ευχαριστήσω τον κ. Υπουργό και όλες και όλους σας για την αγάπη, το ενδιαφέρον και την άρση σας, υπεράνω των κομματικών σας ιδιοτήτων, για να υπηρετήσετε ένα θεσμό. Επιτρέψτε μου, και ως κληρικός που είμαι, να βγω από το καθαρά θρησκευτικό και εκκλησιαστικό και να περάσω στο πολιτισμικό κομμάτι, το οποίο είναι πάρα πολύ σημαντικό, γιατί ο ελληνισμός, εάν μπορεί ποτέ να γίνει υπερδύναμη, είναι μόνο στο χώρο της παιδείας και του πολιτισμού.

Κυρία Δρούλια, σας παρακαλώ να παραλάβετε το βιβλίο αυτό για να το αποθέσετε στην πλούσια και σημαντική συλλογή σας στη Βιβλιοθήκη της Βουλής και να σας ευχαριστήσω και προσωπικά.

Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών - Πρόεδρος της Επιτροπής Βιβλιοθήκης της Βουλής): Ευχαριστούμε πολύ τον Σεβασμιώτατο Μητροπολίτη Προύσης και Ηγούμενο της Ιεράς Μονής Αγίας Τριάδος Χάλκης, κ.κ. Ελπιδοφόρο για τη σημερινή του παρουσία στην κοινή συνεδρίαση των Επιτροπών μας.

Σας ευχαριστώ πολύ όλους για την σημερινή συζήτηση γι' αυτό το τόσο σημαντικό θέμα. Ακούστηκαν σημαντικές απόψεις από όλους, όμως, το λαμπρό σημείο, κατά τη γνώμη μου, είναι ότι όλοι μας σε αυτή την Αίθουσα έχουμε κοινή οπτική στο θέμα αυτό και βγαίνουμε σοφότεροι από αυτή την συνεδρίαση. Θα συνεχίσουμε την προσπάθεια στο πεδίο αυτό και θα επιδιώξουμε νέες συνεδριάσεις, για να ενημερώνεται η εθνική αντιπροσωπεία. Ευχαριστώ όλους για την παρουσία σας.

Κυρίες και κύριοι συνάδελφοι, ολοκληρώθηκε η σημερινή μας συνεδρίαση.

Στο σημείο αυτό ο Προεδρεύων των Επιτροπών και Πρόεδρος της Επιτροπής Βιβλιοθήκης της Βουλής έκανε τη γ΄ ανάγνωση του καταλόγου των μελών των Επιτροπών.

Από την Επιτροπή Βιβλιοθήκης της Βουλής παρόντες ήταν οι Βουλευτές κ.κ.: Λιβανίου Ζωή, Πάντζας Γεώργιος, Κωνσταντόπουλος Δημήτριος και Μεγαλοοικονόμου Θεοδώρα.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γεώργιος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γάκης Δημήτριος, Δουζίνας Κωνσταντίνος, Μπαλτάς Αριστείδης, Εμμανουηλίδης Δημήτρης, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Στύλιος Γεώργιος, Κεφαλίδου Χαρά, Κεγκέρογλου Βασίλειος, Γρέγος Αντώνιος, Ηλιόπουλος Παναγιώτης, Κατσίκης Κωνσταντίνος και Μεγαλομύστακας Αναστάσιος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.: Δέδες Ιωάννης, Θραψανιώτης Εμμανουήλ, Καραγιάννης Ιωάννης, Καρακώστα Ευαγγελία, Ριζούλης Ανδρέας, Σκουρολιάκος Παναγιώτης (Πάνος), Σταματάκη Ελένη, Τελιγιορίδου Ολυμπία, Τριανταφυλλίδης Αλέξανδρος, Τριανταφύλλου Μαρία, Αναστασιάδης Σάββας, Αραμπατζή Φωτεινή, Δημοσχάκης Αναστάσιος, Σκανδαλίδης Κωνσταντίνος, Γερμενής Γεώργιος και Λαζαρίδης Γεώργιος.

Τέλος και περί ώρα 13.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΠΑΝΤΖΑΣ**

**ΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΒΙΒΛΙΟΘΗΚΗΣ ΤΗΣ ΒΟΥΛΗΣ**